title: Danaidi (Rodinin veistos)

text: Danaidi on ranskalaisen kuvanveistäjän Auguste Rodinin marmorityö, korkeus 33 cm, vuodelta 1885. Ateneumin taidemuseo tallensi siitä kokoelmiinsa (Antellin kokoelmat) vuonna 1889 valmistuneen version vuonna 1893.


title: Danaidi (Rodinin veistos)

text: "Danaidi" valmistui osana Ranskan valtion vuonna 1880 tilaamaa "Helvetin portti" -teoskokoelmaa, joka ei valmistunut koskaan. Pariisissa asunut suomalainen lääkäri, H. F. Antell, tilasi veistosryhmän 1885 valmistuneesta "Danaidit"-veistoksesta marmoriin hakatun version, joka päätyi Ateneumin kokoelmiin. Ateneumilla on kaksi muutakin "Helvetin portti" -osaa hallussaan, nimittäin pronssivalos "Je suis belle" (La Beauté) ja "Ovidiuksen Metamorfoosit" (Volypté).


title: Danaidi (Rodinin veistos)

text: "Danaidin" aihe kumpuaa danaideista, antiikin tarun kuningas Danaoksen 50 tyttärestä, jotka hääyönään surmasivat Aigyptoksen 50 poikaa (yhtä lukuun ottamatta). Tämä puolestaan kosti tapahtumat surmaamalla nuo tyttäret ja Danaoksen. Manalassa tyttäret tuomittiin ammentamaan ikuisesti Hades-virran vettä ruukulla, jonka pohjassa on reikä. Veistoksessa nähdään eroottisesti kuvattu nainen ruukkunsa viereen uupuneena.


title: Danaidi (Rodinin veistos)

text: Auguste Rodinia pidetään 1800-luvun lopun merkittävimpänä kuvanveistäjänä. Hän kykeni mestarilliseen mielentilojen kuvaukseen luonnon pohjalta työskennellessään.


title: Tchintabaraden (departementti)

text: Tchintabaraden on departementti Nigerin Tahouan alueella. Se sijaitsee alueen pohjoisosassa Saharan ja Sahelin siirtymäalueella. Asukkaita on 120 500 henkeä (vuonna 2010, arvio).


title: Tchintabaraden (departementti)

text: Departementin hallinnollinen keskus on Tchintabaradenin kaupunki. Sen lisäksi siihen kuuluvat Kaon, Tassaran ja Tillian maalaiskunnat. Asukkaat ovat etupäässä paimentolaisuutta harjoittavia tuaregeja ja arabeja.


title: Tchintabaraden (departementti)

text: Seudun tärkeimmät elinkeinot ovat karjanhoito (80 %) ja maanviljely. Osa alueesta on täysin asumatonta autiomaata. Väestö on kärsinyt lisääntyneestä kuivuudesta sekä Nigerin armeijan ja tuaregikapinallisten välisistä yhteenotoista.


title: Up All Night (One Directionin albumi)

text: Up All Night on brittiläis-irlantilaisen poikabändin One Directionin ensimmäinen albumi. Se julkaistiin Britteinsaarilla 18. marraskuuta 2011 ja Pohjois-Amerikassa 18. maaliskuuta 2012.


title: Up All Night (One Directionin albumi)

text: Albumia myytiin maailmanlaajuisesti viisi miljoonaa kappaletta. Albumin menestyksen myötä One Directionista tuli ensimmäinen brittiyhtye, joka on saanut esikoisalbuminsa sen ensimmäisellä julkaisuviikolla Yhdysvaltain "Billboard 200" -albumilistan kärkeen. Albumin ensimmäinen single ”What Makes You Beautiful” palkittiin vuonna 2012 parhaan brittiläisen singlen BRIT Awardilla.


title: Performance Racing

text: Performance Racing on ruotsalais-brittiläinen pikkuformulatalli. Talli perustettiin vuonna 1999, jolloin talli kilpaili Europa Cup Formula Opel-sarjassa. Vuosina 2001-2007 talli kilpaili Britannian F3-sarjassa voittaen B-luokan mestaruuden kolme kertaa vuosina 2001, 2004 ja 2006. Vuosina 2006-09 talli kilpaili A1 Grand Prix-sarjassa edustaen Pakistania ja Indonesiaa. Vuodesta 2003 lähtien talli on kilpaillut Saksan F3-sarjassa ruotsalaisella lisenssillä. Talli on kilpaillut myös Ruotsin F3 ja International Formula Master-sarjoissa.


title: Paul Gilreath

text: Paul Gilreath on yhdysvaltalainen elokuvasäveltäjä ja -tuottaja. Hän on työskennellyt elokuvien parissa vuodesta 1985 lähtien. Gilreath on säveltänyt musiikkia muun muassa elokuviin "Joey" ja "Haastaja". Tuottajana hänet palkittiin vuonna 2011 Bostonin elokuvajuhlien parhaan elokuvan palkinnolla draamaelokuvasta "96 Minutes".


title: Soidinsuo

text: Soidinsuo voi tarkoittaa:


title: Kao

text: Kao (myös "Kaou") on maalaiskunta ja sen keskuskylä Nigerin Tahouan alueen Tchintabaradenin departementissa. Se sijaitsee Sahelin alueella 60 kilometriä Tchintabaradenista etelään ja 100 kilometriä Tahouasta koilliseen. Kunnassa on 43 200 (vuonna 2010, arvio) ja kylässä 4 100 asukasta (vuonna 2001, väestönlaskenta).


title: Kao

text: Kaon kunta käsittää 37 hallintokylää, 23 perinteistä kylää, 28 pikkukylää, 7 leiriä ja 8 vedenottopaikkaa. Sen pinta-ala on 1 216 neliökilometriä. Asukkaat ovat hausoja, tuaregeja ja fulbeja.


title: Kao

text: Kylän kautta kulkee Tahouan ja Agadezin väliseltä maantieltä Tchintabaradeniin johtava tie. Tärkeimmät elinkeinot ovat maanviljely (hirssi, durra, lehmänpapu ja maissi) sekä paimentolaisuuteen perustuva karjanhoito (etupäässä kameleja).


title: John Wartique

text: John Wartique (s. 25. kesäkuuta 1990 Seraing) on belgialainen moottoriurheilija. Hän kilpaili Karting-sarjoissa vuodet 2003-2008. Vuonna 2009 Wartique ajoi Ranskan Peugeot Sport 207 Mestaruussarjassa saavuttaen neljä palkintokorokesijaa. Hän jatkoi vuonna 2010 sijoittuen sarjan yhdeksänneksi. Vuonna 2011 Wartique ajoi myös Clio Cup ja Euro Clio Cup -sarjoissa yhden kilpailun jatkaen samalla Peugeot Sport 207 -sarjassa. Vuonna 2012 Wartique siirtyi formulaluokkiin ja ajoi GP3-sarjassa. Hän ajoi kymmenen kilpailua saavuttamatta pisteitä.


title: Jussi Ikonen

text: Jussi Ikonen (14. huhtikuuta 1934 – 10. helmikuuta 2006) oli suomalainen yleislääkäri ja psykiatri. Ikonen oli Suomen ensimmäisiä judokoita ja graduoi 1.danin judossa 13. kesäkuuta 1962 kolmantena suomalaisena. 5 dan hänelle myönnettiin 14. heinäkuuta 1997. Jussi Ikonen puhui lähes kymmentä kieltä, mm. japania sujuvasti.


title: Nominoë

text: Nominoë (n. 800–851) oli ensimmäinen yhdistyneen Bretagnen hallitsija.


title: Nominoë

text: Nominoë ilmestyy historiallisiin lähteisiin ensimmäisen kerran Vannesin kreivinä. Tuolloin hän oli frankkien hallitsija Ludvig Hurskaan vasalli. Vuonna 831 Ludvig teki hänestä keisarin delegaatin ("missus imperatoris"). Joissain lähteissä häntä kutsuttiin myös herttuaksi. Ludvig Hurskaan kuoltua hänen kolme poikaansa kiistelivät hänen valtakuntansa jaosta. Kaarle Kaljupää sai vuonna 843 solmitulla Verdunin sopimuksella valtakunnan läntiset alueet, joihin kuului muun muassa nykyinen Ranska. Nominoë nousi kapinaan häntä vastaan, mutta kapinan tarkasta syystä on kiistaa historiantutkijoiden kesken. Nominoën joukot voittivat joka tapauksessa Kaljupään joukot Ballonin taistelussa vuonna 845 ja Kaarlen piti tämän takia tunnustaa Bretagnen autonomia seuraavana vuonna. Nominoë jatkoi kuitenkin alueidensa laajentamista tämänkin jälkeen. Hän hyökkäsi Anjouun ja Maineen, mutta hän kuoli vuonna 851 Vendômessa.


title: Nominoë

text: Joissakin myöhemmissä historiallisissa lähteissä Nominoëta on kuvailtu myös itsenäisen Bretagnen kuninkaaksi. Vaikka tästä ei olekaan voitu varmistua, jotkin historioitsijat kuten esimerkiksi Arthur de la Borderie levittivät tätä käsitystä kiivaasti. Nominoë esiintyy henkilönä myös kaunokirjallisuudessa, kuten esimerkiksi Jakez Rioun näytelmässä "Nomenoe Oe!".


title: Max Jensen

text: Max Jensen (1. lokakuuta 1933 – 1979) oli ensimmäisiä suomalaisia judokoita. Ammatiltaan hän oli markkinointipäällikkö ja toimi ICI:llä. Jensen graduoi judon 1.danin Pariisissa elokuussa 1961 toisena suomalaisena. 2 danin hä graduoi Ichirō Abelle 17 heinäkuuta 1964 yhdessä Väinö Haukan kanssa. Jensen kirjoitti kaksi ensimmäistä suomenkielistä judo-kirjaa.


title: Max Jensen

text: Max Jensen oli judon Suomenmestari alle 80 kg sarjassa vuosina 1963 ja 1964. Lisäksi hän voitti judon avoimessa sarjassa Suomenmestaruuden vuonna 1963 ja Suomenmestaruus hopeaa vuonna 1964


title: Paul Hertzog

text: Paul Hertzog on yhdysvaltalainen entinen elokuvasäveltäjä. Hän työskenteli elokuvien parissa 1980- ja 1990-luvuilla. Hertzog sävelsi musiikkia b-luokan elokuviin, kuten "Limusiinipimu", "Bloodsport – viimeiseen asti", "Kickboxer" ja "Breathing Fire".


title: Paul Hertzog

text: Elokuvien jälkeen Hertzog työskenteli Santa Claritan Hart High Schoolissa englannin kielen ja musiikin teorian opettajana.


title: Astral Weeks

text: Astral Weeks on Pohjois-Irlannissa syntyneen laulaja-lauluntekijä ja multi-instrumentalisti Van Morrisonin toinen sooloalbumi, joka julkaistiin vuonna 1968. Vaikka albumi ei julkaisuaikanaan saavuttanutkaan suurta myyntimenestystä , se on sittemmin nimetty lukuisilla listoilla yhdeksi maailman kaikkien aikojen parhaista albumeista.


title: Astral Weeks

text: Kaikki kappaleet kirjoittanut Van Morrison.


title: Python kisojen voitot

text: Python kisojen voitot () oli Aristoteleen ja tämän veljenpojan Kallistheneen kirjoittama teos, joka kokosi nimensä mukaisesti luettelon Delfoin Python kisojen voittajista. Se on eräs esimerkki Aristoteleen suorittamista historiallisista tutkimuksista.


title: Python kisojen voitot

text: Teos käsitti yhden kirjan. Se ei ole säilynyt nykyaikaan, mutta se tunnetaan muun muassa Diogenes Laertioksen maininnasta. Lisäksi Delfoista on löydetty noin vuodelta 330 eaa. peräisin oleva piirtokirjoituskatkelma, jonka mukaan luettelo kokosi yhteen tiedot kaikista niistä, jotka voittivat Python kisoissa sekä niistä, jotka järjestivät kisat alusta alkaen. Piirtokirjoitus kiittää Aristotelesta ja Kallisthenesta tästä työstä. Luettelo on todennäköisesti koottu noihin aikoihin, ja Aristoteles oli ilmeisesti kutsuttu tieteellisen maineensa ansiosta kokoamaan se. Luettelon kokoaminen vaati työparilta laajoja historiallisia tutkimuksia muun muassa henkilöiden ja tapahtumien oikeiden ajoitusten osalta. Tietoja kisojen voittajista säilytettiin Delfoin arkistoissa ja tästä aineistosta täytyi muodostaa oikea voittajien kronologia.


title: Python kisojen voitot

text: Myöhemmin Aristoteleen ja Kallistheneen saama kiitos vedettiin takaisin, ja piirtokirjoituksen sisältänyt kivi rikottiin ja heitettiin kaivoon. Tämä johtui mahdollisesti Aleksanteri Suuren kuoleman jälkeen myös Delfoissa nousseesta Makedonian vastaisesta ilmapiiristä, josta Aristoteleskin sai kärsiä.


title: Python kisojen voitot

text: Aristoteles kokosi myös Olympian kisojen voittajien luettelon, "Olympian kisojen voitot" ("Olympionikai"), sekä kokosi historiallisia tietoja myös useisiin muihin teoksiinsa. Kallisthenes puolestaan kirjoitti useita kirjoja Kreikan historiasta.


title: Boyfriend No. 2

text: "Boyfriend #2" on yhdysvaltalaisen R&B-laulajan Pleasure P:n kappale. Se julkaistiin toisena singlenä hänen ensimmäiseltä studioalbumiltaan "The Introduction of Marcus Cooper". Kappaleen sanoittivat ja tuottivat Rico Love ja EHood & E2, ja single julkaistiin 2. joulukuuta 2008.


title: Boyfriend No. 2

text: Kappale nousi sijalle 42 Yhdysvaltain "Billboard" Hot 100 -musiikkilistalla ja toiselle sijalle "Billboard" R&B/Hip-Hop Songs -listalla, ja se on näin ollen Pleasure P:n kaikkien aikojen menestynein listahitti.


title: Boyfriend No. 2

text: Pleasure P ja Kai Crawford ohjasivat kappaleen musiikkivideon, ja se sai ensi-iltansa Myspacessa 27. tammikuuta.


title: Boyfriend (Lou Began kappale)

text: "Boyfriend" on kappale ja single saksalaisen laulajan Lou Began neljänneltä studioalbumilta Free Again.Dave Coba ohjasi musiikkivideon ja se kuvattiin Berliinissä.


title: Francesca (maalaus)

text: Francesca on taiteilija Väinö Blomstedtin temperamaalaus kankaalle, 51×38 cm, vuodelta 1897. Ateneumin taidemuseo tallensi sen kokoelmiinsa vuonna 1927.


title: Francesca (maalaus)

text: Väinö Blomstedtin Francesca muistuttaa joiltain osin Italian vanhojen kirkkojen freskoja. Tätä vaikutelmaa luovat sen madonnamainen Francesca, läpikuultavat väripinnat sekä maalauksen pysähtynyt, hieman taianomainen tunnelma. Maalaus vie katsojan toiseen maailmaan, se on unen ja unohduksen valtakunta. Väripinnan alla on kuin vaaleanruskea kangas, joka luo yleisvärisävyn maalaukselle.


title: Francesca (maalaus)

text: Blomstedtin Francescan lähtökohta on Danten Jumalaisen näytelmän kohtaus, jossa runoilija tapaa Helvetissä ikuiseen kaipaukseen tuomitut langenneet rakastavaiset, Francesca di Riminin ja Paolon. Unikon tuoksu, muistot, unet ja näyt luovat yhdessä näkymättömän, katsojan pysähdyttävän todellisuuden.


title: Francesca (maalaus)

text: Väinö Blomstedt opiskeli 1890-luvun puolivälissä Pariisissa Paul Gauguinin ateljeessa. Tämä oli tärkeä ajanjakso hänen siirtyessään sen jälkeen yhä enemmän symbolismiin, sen aiheisiin ja ilmaisuun.


title: Francesca (maalaus)

text: Anja Olavinen: Väinö Blomstedt: Francesca. Teoksessa Ateneum-opas. Toim. Timo Huusko, 2007, s.59.


title: Boyfriend (Miki Fujimoton kappale)

text: "Boyfriend" on japanilaisen poplaulajan Miki Fujimoton neljäs single. Se julkaistiin 7. marraskuuta 2002 ja se myi yli 43 000 kappaletta.


title: Emenike Mbachu

text: Emenike Uchenna Mbachu (s. 21. toukokuuta 1989) on nigerialainen jalkapalloilija. Pelipaikaltaan hän on laitahyökkääjä.


title: Emenike Mbachu

text: Mbachu siirtyi Rovaniemen Palloseuraan keväällä 2012 Kakkoseen pudonneesta PS Kemistä, jossa hän viimeisteli viisi maalia yhdeksässä pelissä Ykkösessä kaudella 2011 voittaen samana vuonna sarjan mestaruuden. RoPSissa Mbachu teki kolmen kauden aikana 67 pelissä yhdeksän maalia ja voitti Suomen Cupin vuonna 2013. Kauden 2014–2015 hän vietti Maltan pääsarjassa Naxxar Lionsin riveissä, kunnes alkuvuodesta 2015 palasi takaisin Suomeen ja Tampereen Ilveksen riveihin. Hän pelasi Ilveksessä 27 ottelua tehden yhden maalin. Kaudeksi 2016 Mbachu siirtyi sarjaporrasta alemmas, Ykkösen Hakaan.


title: Terry Plumeri

text: Terry Plumeri on yhdysvaltalainen elokuvasäveltäjä. Hän on työskennellyt elokuvien parissa vuodesta 1984 lähtien. Plumeri on säveltänyt musiikkia muun muassa elokuviin "Armoton kaupunki", "Musta kotka", "Menneisyyden uhka", "Pahan lähettiläät", "Paholaisrock" ja "Knight club – yön ritarit". Hän sai vuonna 1993 Independent Spirit -ehdokkuuden "Pahan lähettiläät" elokuvan sävellyksestä.


title: Faith Friday Obilor

text: Faith Friday Obilor (s. 5. maaliskuuta 1991 Aba, Nigeria) on nigerialainen jalkapalloilija. Hän on pelipaikaltaan keskuspuolustaja. Obilor pelaa HJK:ssa.


title: Faith Friday Obilor

text: Obilor aloitti uransa kotimaansa Babanawa FC:ssä. Kaudeksi 2011 hän teki sopimuksen Ykkösessä pelanneen PS Kemi Kingsin kanssa. Seuraavana vuonna Obilor siirtyi saman sarjan Rovaniemen Palloseuraan, jossa onnistui ensimmäisellä kaudella saavuttamaan nousun Veikkausliigaan. Syyskauden 2012 hän pelasi lainalla liigajoukkue FC Inter Turussa.


title: Faith Friday Obilor

text: Kaudella 2013 Obilor pelasi RoPS:ssa 31 liigaottelua ja oli mukana voittamassa Suomen Cupia. Veikkausliigakaudella 2015 Obilor saavutti RoPS:n kanssa SM-hopeaa ja hänet valittiin kauden päätteeksi vuoden liigapuolustajaksi. Tammikuussa 2016 Obilor siirtyi kauden mittaisella sopimuksella FC Interiin.


title: Neidonkärsäkalla

text: Neidonkärsäkalla, aik. "kärsäkalla", ("Arisaema candidissimum") on myrkyllinen vehkakasvilaji (heimo "Araceae"). Se kasvaa luonnonvaraisena Länsi-Kiinassa. Lajia myös viljellään monivuotisena koristekasvina eli perennana.


title: Tšernobylin suojavyöhyke

text: Tšernobylin suojavyöhyke (, , ) on Tšernobylin ydinvoimalaonnettomuuden seurauksena perustettu suuri säteilysuojelualue Ukrainan pohjoisosissa Tšernobylin ydinvoimalan ympäristössä. Suojavyöhyke käsittää suuret osat Kiovan alueen pohjoisosien Ivankivin piiriä (keskustaajama Ivankiv) ja Poliskyn piiriä (Krasjatytši). Vyöhykeelle on 90–130 kilometrin matka Kiovasta. Alueen läpi virtaa Dneprin tärkeä sivuhaara Pripet; kaakossa suojavyöhyke jatkuu Kiovan tekojärvelle saakka. Valko-Venäjän rajan takana oleva säteilysuojelualue ei ole osa Tšernobylin suojavyöhykettä, sillä siellä alue jatkuu nimellä Polesian säteily-ekologinen suojelualue.


title: Tšernobylin suojavyöhyke

text: Alkuvaiheessa, vuosina 1986–1987 Ukrainan sosialistisen neuvostotasavaltaan perustettua rauhoitusaluetta kutsuttiin "30 kilometrin vyöhykkeeksi". Suoja-alueen pinta-ala oli 2000-luvun alussa noin 2 600 neliökilometriä.


title: Tšernobylin suojavyöhyke

text: Ukrainassa Tšernobylin suojavyöhykeen valvonnasta ja siellä asuneiden ihmisten uudelleensijoittamisesta vastaa erityinen valtionvirasto. Tšernobylin suojavyöhyke jakautuu nykyään toiminnallisesti kahteen laajempaan rajoitusvyöhykkeeseen. Lisäksi Tšernobylin kaupunki muodostaa oman rajoitusalueensa. Sisin 10 kilometrin vyöhyke on vakavimmin saastunut, tiukemmin rajoitettu ja valvottu. Ulompi suojavyöhyke käsittää sisemmän suojavyöhykkeen ulkopuoliset Tšernobylin suojavyöhykeen osat Tšernobylin kaupunkia lukuun ottamatta. Molemmille vyöhykkeille pääsy on rajoitettua, tapahtuu rajattujen valvontapisteiden kautta ja edellyttää erityistä kulkulupaa. Kulkulupia voi hakea myös ohjattuihin turistikäynteihin.


title: Tšernobylin suojavyöhyke

text: Tšernobylin suojavyöhykeen lähistöllä on muitakin Tšernobylin voimalaonnettomuuden seurauksena väestönsuojelutarkoituksissa perustettuja rajoitusalueita. Esimerkiksi Ukrainan Žytomyrin alueen Narodytšin ja Kiovan alueen Krasjatytšin välillä sijaitsevalle, radioaktiivisuustasonsa perusteella suljetuksi vyöhykkeeksi luokitellulle seudulle on muodostettu oma rauhoitusalue kulku- ja asutusrajoituksineen.


title: Tšernobylin suojavyöhyke

text: Valko-Venäjän puolella Tšernobylin suojavyöhykeen alueellisena jatkona toimii Polesian säteily-ekologinen suojelualue.


title: Ndukaku Alison

text: Ndukaku Udoka Alison (s. 12. elokuuta 1991) on nigerialainen jalkapalloilija, pelipaikaltaan keskuspuolustaja.


title: Ndukaku Alison

text: Alison siirtyi RoPS:aan keväällä 2012 Roi Et United FC:stä, Thaimaan kolmannelta sarjatasolta.


title: Kevin Bassinson

text: Kevin Bassinson on yhdysvaltalainen musiikkileikkaaja ja elokuvasäveltäjä. Hän on työskennellyt televisiosarjojen ja elokuvien parissa vuodesta 1989 lähtien. Bassinson on säveltänyt musiikkia muun muassa elokuviin "Cyborg", "Eight Days a Week" ja "100 Girls". Pääosin hän on toiminut musiikkileikkaajana televisiossa ja elokuvissa, kuten "Nash Bridges", "West Wing", "Gran Torino" ja "J. Edgar". Bassinson huomioitiin vuonna 2001 DVD Exclusiven Video Premiere -palkinnolla "100 Girls" -elokuvan sävellyksestä.


title: Stratos (suklaa)

text: Stratos on norjalainen Nidarin vuonna 1938 lanseeraama suklaa. Sitä mainostetaan ”kevyenä ja ilmavana” suklaana, sillä valmistusprosessissa suklaaseen sisällytetään ilmakuplia. Stratos on yksi Nidarin suurimmista ja tärkeimmistä tuotemerkeistä.


title: Stratos (suklaa)

text: Nimi Stratos on peräisin stratosfääristä, ilmakehän alimmasta kerroksesta. Stratoksen pakkauksessa oli kuva pilvisestä taivaasta, mutta se muutettiin vuoden 2009 alussa. Nykyisessä pakkauksessa on kuva iloisesta lehmästä.


title: Pan Am (televisiosarja)

text: Pan Am on amerikkalainen historiallinen draamasarja, jonka loi käsikirjoittaja Jack Orman. Ikonisen Pan Am -lentoyhtiön mukaan nimetty sarja kertoo yhtiön 1960-luvun alun lentäjistä sekä lentoemännistä.


title: Pan Am (televisiosarja)

text: "Pan Amin" ensi-ilta oli Yhdysvalloissa 25. syyskuuta 2011. Ensimmäisen tuotantokauden viimeinen jakso esitettiin 19. helmikuuta 2012. Suomessa sarjaa esittää Yle TV2 8. huhtikuuta 2012 alkaen.


title: Pan Am (televisiosarja)

text:
Marraskuussa 2011 katsojat spekuloivat sarjan joutuvan peruutetuksi, ABC:n väittäessä sarjan kuitenkin yhä olevan tuotannossa. Lopulta ABC kuitenkin peruutti sarjan tuotannon 11. toukokuuta 2012.
"Pan Am" -televisiosarjan pilottijakso maksoi noin 10 miljoonaa dollaria. Sony Pictures Television -tuotantoyhtiön tuottama sarja valittiin esitettäväksi ABC:llä toukokuussa 2011 ja sitä alettiin esittää saman vuoden syksynä. Marraskuussa 2011 ABC tilasi viisi käsikirjoitusta lisää ja myöhemmin loput neljätoista. Ensimmäisen kauden puolivälissä Steve Maeda palkattiin "Pan Am"in tuotantotiimiin.


title: Pan Am (televisiosarja)

text: Vaikka sarja keskittyykiin useaan eri maahan ympäri maailmaa, sarjaa kuvataan pääasiassa Brooklyn Navy Yardissa ja muualla New Yorkissa. Sarjan pilottijakso kuvattiin osittain Gold Coast Studiossa Bethpagessa Long Islandilla.


title: Pan Am (televisiosarja)

text: Oikean elämän Pan Am-lentoemäntä Nancy Hult Ganis on yksi sarjan vastaavista tuottajista ja mainitaan myös sarjan luojana.


title: Pan Am (televisiosarja)

text: Sarja sisältää Pan Amin tavaramerkiksi nousseet taivaansiniset lentoemäntien uniformut. Puvustajat ovat maininneet muun muassa James Deanin ja Steve McQueenin tyylin innoittaneen sarjan mieshahmojen tyylejä.


title: Piippuköynnökset

text: Piippuköynnökset ("Aristolochia") on piippuruohokasveihin (heimo Aristolochiaceae) kuuluva suku. Sen lajeja käytetään koristekasveina.


title: Ditchling

text: Ditchling on kylä Englannissa, East Sussexin läänissä. Kylässä oli 2 027 asukasta vuonna 2007. Kylä sijaitsee lähellä West Sussexin rajaa. Ditchlingin pinta-ala on 15,49 neliökilometriä.


title: Ditchling

text: Kylän kuuluisia asukkaita on muun muassa laulaja Dame Vera Lynn, muusikko Herbie Flowers ja kirjailija-kuvittaja Raymond Briggs.


title: Tauriscit

text: Tauriscit olivat kansa, joka asutti osaa Balkanista nykyisen Slovenian ja Kroatian alueella Rooman valtakunnan laajentuessa alueelle. Tauriscit puhuivat joko osittain tai kokonaan kelttiläisiä kieliä. Roomalaiset valloittivat heidän asuinalueensa vuosituhannen alkuun mennessä.


title: Tauriscit

text: Historiallisissa lähteissä tauriscit mainitaan usein muiden Alppien lähistöjä asuneiden heimojen kanssa. Strabon mainitsee teoksessaan "Geografia" tauriscien olevan kelttiläinen kansa. Samoin heidät mainitaan Liviuksen ja Plinius vanhemman teoksissa. Vielä 100- ja 200-luvuilla jaa. heidät mainitaan Appianoksen ja Dion Kassioksen teoksissa. Vuosina 170–171 tauriscit mainitaan yhdessä noricien kanssa tapauksessa, jossa noricien hallitsijan veli Cincibulus valitti Rooman senaatille konsuli Gaius Longinuksen joukkojen hävittäneen heidän liittolaistensa, tauriscien, istrien, carnien ja iapodien maita. Valitus tuotti tulosta ja Cincibulus sai korvaukseksi luvan ostaa tuolloin suuressa arvossa pidettyjä venetsialaisia hevosia.


title: Tauriscit

text: Hieman myöhemmin tauriscit mainitaan jälleen Cornelius Lentuluksen vuosina 146–149 eaa. suorittaman nykyisen Sisakin valloituksen yhteydessä. Noin vuoden 140 paikkeilla tauriscien alueilta löydettiin kultaa. Suojellakseen hupenevia kultavarojaan tauriscit karkottivat myöhemmin Italian niemimaalta tulleet kullankaivajat. Tämän johdosta roomalaiset suorittivat taurisceja vastaan kostoretken konsuli Sempronius Tuditanuksen johdolla vuonna 129 eaa. Retki kohdistui todennäköisesti myös iapodeja, istrejä ja carneja vastaan. Vuonna 115 Aemilianus Scaurus voitti sodassa carnit ja todennäköisesti myös tauriscit. Vuoden 100 paikkeilla tauriscit ottivat todennäköisesti osaa myös roomalaisten ja kimbrien välisiin yhteenottoihin.


title: Tauriscit

text: Tauriscit pakotettiin maksamaan veroa roomalaisille näiden rakennettua linnoituksia pohjoiseen Fulfinumiin vuoden 56 eaa. paikkeilla. Myöhemmin tauriscit olivat liitossa boijien kanssa, kunnes nämä hävisivät taistelussa boijien kuningas Critasiroksen johdolla daakialaisten kuningas Burebistaa vastaan vuosien 41 tai 50 eaa. paikkeilla. Vuosina 35–33 tauriscien itäiset heimot antautuivat tulevan keisari Augustuksen valtaan, kun taas läntiset heimot joutuivat noricien kuninkaan vallan alle. Roomalaiset valloittivat kuitenkin läntistenkin heimojen alueet vuosina 16–15 eaa.


title: Tauriscit

text: Tauriscien asuinaluetta ei määritellä missään historiallisessa lähteessä kovin tarkasti. Nykyinen Vrhnika ja silloinen roomalainen "Nauportus" mainitaan kuitenkin heidän tärkeänä kauppapaikkanaan. Plinius vanhempi mainitsee heidän asuttaneen aluetta "mons Claudiuksen" länsipuolella. "Mons Claudius" tarkoitti ehkä nykyistä Moslovacka goraa. Toisella ja ensimmäisellä vuosisadalla tauriscien asuinalueet sijaitsivat Nauportuksesta Culpajoelle kaakossa ja Dravalaaksosta "mons Claudiukselle" idässä. Nämä tiedot on koottu tiedoista tauriscien naapuriheimojen alueista.


title: Laukkaneilikat

text: Laukkaneilikat ("Armeria") on lyijykukkakasveihin (heimo Plumbaginaceae) kuuluva suku, jonka lajeja käytetään monivuotisina koristekasveina. Sukuun kuuluu ainakin 50 lajia.


title: Profeetankukka

text: Isoprofeetankukka eli profeetankukka ("Arnebia pulchra") on lemmikkikasveihin ("Boraginaceae") kuuluva kasvi, jota viljellään monivuotisena koristekasvina.


title: John Scott (säveltäjä)

text: Patrick John O'Hara Scott (s. 1. marraskuuta 1930 Bishopston, Bristol) on englantilainen elokuva- ja televisiosäveltäjä. Hän on työskennellyt elokuvien parissa vuodesta 1965 lähtien. Scott on säveltänyt musiikkia muun muassa elokuviin "Sumuru – paholaisen tytär", "He rakastelivat saappaat jalassa", "Hälytys päämajassa", "", "Lionheart – liian kova kuolemaan" ja "Remember the Titans – titaanien taistelu". Hän on säveltänyt myös televisiosarjoihin "Teddy Edward", "Merten salaisuudet", "Return of the Saint" ja "Buried Secrets".


title: John Scott (säveltäjä)

text: Hänet huomioitiin vuonna 1984 Razzie-ehdokkuudella huonoimmasta sävellyksestä elokuvasta "Yor".


title: Heinäkaurat

text: Heinäkaurat ("Arrhenatherum") on kasvisuku, joka kuuluu heinäkasvien (Poaceae) heimoon. Sen lajeja käytetään monivuotisina koristekasveina.


title: Kaikkialla ääni kaikuu

text: Kaikkialla ääni kaikuu on suomalaisen Beda Stjernschantzin öljymaalaus kankaalle vuodelta 1895, 85,5×129,5 cm. Tämä työ tallennettiin Ateneumin taidemuseoon vuonna 1932 (Antellin kokoelmat).


title: Kaikkialla ääni kaikuu

text: Beda Stjernschantz oli yksi 1890-luvun merkittävimmistä suomalaisista symbolisteista. Tämä syntetistinen "Kaikkialla ääni kaikuu" -maalaus on hänen pääteoksiaan.


title: Kaikkialla ääni kaikuu

text: Stjernschantz maalasi "Kaikkialla ääni kaikuu" -maalauksen Virossa, Vormsin saarella. Sinne hänet houkutteli tieto vanhoja tapoja noudattavista alkuperältään ruotsalaisista asukkaista. Maalauksessa kuvataan ulkosalla olevia lapsia tuulimyllyt horisontissa. Yhdellä tytöllä on käsissään kannel, jota hän soittaa ja yksi toinen tyttö laulaa. Musiikki vie lapsia mukanaan, he kuuntelevat sitä hartaana ja keskittyneesti pitkissä mustissa hameissaan. Maalauksessa on katsottu kuvattavan lapsuudelle ominaista viattomuuden tilaa. Toisaalta kyse saattaisi olla esiintyjäryhmästä, joka on harjoittelemassa esitystään. Taustan aikuinen ja lapsi ovat pukeutuneet tyttöihin verrattuna lämpimiin ulkovaatteisiin. Stjernschantz lainasi maalauksen nimen Emil von Qvantenin sanoittamasta Suomen laulusta.


title: Kaikkialla ääni kaikuu

text: Samana kesänä Vormsissa syntyi myös kaunislinjainen pienempikokoinen "Irma (Tytön pää)". Se on nuoren tytön muotokuva, jossa Stjernschantz kuvaa tytön hentoon sinisen puseroon pukeutuneeksi. Stjernschantzin syntetismi on edustettuna myös tässä työssä, maalauksessa, jossa tyttö arvoituksellisesti katsoo jotain, ei meitä, mutta suoraan kohti.


title: Töyhtöangervot

text: Töyhtöangervot ("Aruncus") on ruusukasvien heimoon (Rosaceae) kuuluva kasvisuku. Kahta sen lajia ja jalosteita käytetään monivuotisina koristekasveina. Kukinnot ovat kermanvalkoisia ja hieman tuoksuvia. Lehdet ovat muodoltaan liuskaisia ja muuttuvat syksyllä punaisiksi tai keltaisiksi.


title: Pohjanlammen koulu

text: Pohjanlammen koulu on Jyväskylässä Kuokkalan kaupunginosassa sijaitseva koulu. Sen ovat suunnitelleet arkkitehdit Jorma Vesanen ja Arto Simonen. Koulun päärakennus on valmistunut vuonna 1988 ja sivurakennus Koivula vuonna 1993. Koivula puretaan ja tilalle tulee uusi rakennus yläasteen ja päärakennuksen väliin. Rakennustyöt alkavat kesällä 2016.


title: Pohjanlammen koulu

text: Koulussa annetaan opetusta peruskoulun 1.–6. -luokkalaisille. Koulussa toimi lukuvuonna 2011–2012 22 perusopetusryhmää, yhteensä n. 440 oppilasta ja 32 päätoimista opettajaa. Koulussa on oppilaskunta, joka muodostuu 5-6 -luokkalaisista.


title: Pohjanlammen koulu

text: Pohjanlammen koulu ja vieressä sijaitseva Kuokkalan koulu lakkautettiin elokuussa 2015. Tilalle tuli Kuokkalan yhtenäiskoulu.


title: Gary Chang

text: Gary Chang (s. 22. helmikuuta 1953 Minneapolis, Minnesota, Yhdysvallat) on yhdysvaltalainen BMI Film Music -palkittu elokuvasäveltäjä. Hän on työskennellyt elokuvien parissa vuodesta 1981 lähtien ja teki ensimmäisen sävellyksensä vuonna 1986 elokuvaan "". Sittemmin Chang on säveltänyt musiikkia muun muassa elokuviin "Tulijalka", "Tappaminen on helppoa", "Kaappaus merellä", "Tohtori Moreaun saari", "Double Team – kova kaksikko" ja "Path to War".


title: Wallander: Kuoleman enkeli

text:
Kuoleman enkeli on Wallander-elokuvasarjan toisen tuotantokauden yhdeksäs elokuva.
Kristillinen nuorten kuoro esiintyy Ystadin lähellä. Yksi kuorolaisista, 18-vuotias iranilaistaustainen Miranda Dahno katoaa. Hänen arvellaan aluksi lähteneen vapaaehtoisesti omille teilleen, mutta katoamisessa on myös hämäriä piirteitä. Poliisit epäilevät Mirandan isää kunniaväkivallasta sekä entistä poikaystävää, jolla on ollut yhteyksiä skinheadeihin.


title: Narodytši

text: Narodytši () on kaupunkityyppinen taajama Ukrainan Žytomyrin alueen koillisosissa, lähimmillään noin 26 kilometriä Valko-Venäjän Homelin alueen ja valtakunnanrajan lounaispuolella. Taajama sijaitsee linnuntietä noin 110 kilometriä Žytomyristä pohjoiseen ja 132 kilometriä Kiovasta luoteeseen.


title: Narodytši

text: Taajama on Narodytšin piirin hallintokeskus. Vuoden 2011 alussa taajaman asukasluvuksi arvioitiin 2 585; koko piirissä asui 9 656 henkeä. Piiri saastui erityisesti itäosiltaan pahoin (luokitus osin jopa suljetuksi vyöhykeeksi) kevään 1986 Tšernobylin ydinonnettomuuden seurauksena; väestöä evakuoitiin ja osin asutettiin uudelleen muualle.


title: Arthur Kempel

text: Arthur Kempel (2. elokuuta 1945 – 3. maaliskuuta 2004) oli yhdysvaltalainen elokuva- ja televisiosäveltäjä. Hän työskenteli elokuvien ja television parissa vuodesta 1981 lähtien. Kempelin sävellyksiä kuultiin muun muassa elokuvissa "Kuoleman kilpajuoksu", "Erakon armoilla", "Kaksoisisku" ja "Hyytävät hetket". Televisiossa hänen sävellyksiään kuultiin sarjoissa "Viinitila Falcon Crest", "Matlock", "Tiny Toons" ja "". Kempel sai vuonna 1992 Emmy-ehdokkuuden televisioelokuvan "Fire in the Dark" musiikista.


title: East Ham

text: East Ham on yksi Lontoon kaupunginosista, joka on kuulunut vuodesta 1965 Newhamin kaupunkipiiriin. East Hamin alue on Lontoon itäistä esikaupunkialuetta. Vuosina 1904–1965 East Ham oli itsenäinen piirikunta. East Hamin metroasema sijaitsee kaupunginosassa.


title: Sarawakin onkalo

text: Sarawakin onkalo oli ainakin vuoden 1997 tiedon mukaan maailman laajin yksittäinen luola. Se sijaitsee Gunung Mulun kansallispuistossa Itä-Malesiassa Brunein rajan lähellä.


title: Sarawakin onkalo

text: Pituutta luolalla on 700 metriä, leveyttä 400 metriä ja korkeutta 100 metriä. Tilavuus on 28 miljoonaa kuutiometriä.


title: Sarawakin onkalo

text: Onkalo kuuluu Mulu-luolastoon, jossa on useita saman suuruusluokan luolia. Se on syntynyt kun hapan sadevesi on uurtanut kalkkikiveä.


title: Sarawakin onkalo

text: Sarawakin onkalon löysi vuonna 1980 Andy Eavisin johtama tutkimusretkikunta.


title: Fujiko Fujio

text: Fujiko Fujio on salanimi kahdelle henkilölle, jotka kirjoittivat ja piirsivät mangaa yhdessä. Heidän oikeat nimet olivat Hiroshi Fujimoto ja Motoo Abiko.


title: Aprobarbitaali

text: Aprobarbitaali (kauppanimiä mm. Oramon, Somnifaine ja Allonal) on Ernst Preiswerkin vuonna 1920 kehittämä barbituraattijohdannainen. Sillä on sedatiivisia ja antikonvulsanttisia vaikutuksia ja sen käyttötarkoitus on pääasiassa unettomuuden hoito.


title: Aprobarbitaali

text: Aprobarbitaali ei koskaan ole ollut yhtä laajalti käytetty kuin suositummat barbituraattijohdannaiset, kuten fenobarbitaali, ja nykyään uudemmat ja turvallisemmat lääkeaineet ovat syrjäyttäneet sen lähes kokonaan.


title: Jalkapallon Euroopan-mestaruuskilpailujen 2012 kokoonpanot

text: Tämä sivu esittelee vuoden 2012 EM-kilpailujen osallistujajoukkueiden kokoonpanot. Joukkueiden kapteenit on merkitty -merkillä.


text: Turnauksessa mukana olevien joukkueiden tulee nimetä 23 pelaajan kokoonpano, joista kolme (3) ovat maalivahteja 29. toukokuuta 2012 mennessä. Loukkaantumisten sattuessa joukkueilla on mahdollisuus korvata pelaaja ennen ensimmäisen pelin alkua.


text:
27. toukokuuta 2012 nimetty 23 pelaajan lopullinen kokoonpano.
29. toukokuuta 2012 nimetty 23 pelaajan lopullinen kokoonpano.
25. toukokuuta 2012 nimetty 23 pelaajan lopullinen kokoonpano.
29. toukokuuta 2012 nimetty 23 pelaajan lopullinen kokoonpano.
26. toukokuuta 2012 nimetty 23 pelaajan lopullinen kokoonpano.
24. toukokuuta 2012 nimetty 23 pelaajan lopullinen kokoonpano. 29. toukokuuta 2012 ilmoitettiin Kasper Schmeichelin korvaavan loukkaantuneen Thomas Sørensenin.
28. toukokuuta 2012 nimetty 23 pelaajan lopullinen kokoonpano.
14. toukokuuta 2012 nimetty 23 pelaajan lopullinen kokoonpano. 23. toukokuuta 2012 ilmoitettiin Hugo Vianan korvaavan loukkaantuneen Carlos Martinsin.
27. toukokuuta 2012 nimetty 23 pelaajan lopullinen kokoonpano.
29. toukokuuta 2012 nimetty 23 pelaajan lopullinen kokoonpano.
7. toukokuuta 2012 nimetty 23 pelaajan lopullinen kokoonpano.26. toukokuuta 2012 ilmoitettiin Paul Greenin korvaavan loukkaantuneen Keith Faheyin. 29. toukokuuta 2012 ilmoitettiin myös Kevin Foleyn loukkaantuneen ja hänet tulee korvaamaan Paul McShane.
29. toukokuuta 2012 nimetty 23 pelaajan lopullinen kokoonpano. 4. kesäkuuta 2012 ilmoitettiin Nikola Kalinićin korvaavan loukkaantuneen Ivica Olićin.
29. toukokuuta 2012 nimetty 23 pelaajan lopullinen kokoonpano.
14. toukokuuta 2012 nimetty 23 pelaajan lopullinen kokoonpano.
16. toukokuuta 2012 nimetty 23 pelaajan lopullinen kokoonpano.25. toukokuuta 2012 ilmoitettiin Jack Butlandin korvaavan loukkaantuneen John Ruddyn. 28. toukokuuta 2012 ilmoitettiin myös Gareth Barryn loukkaantuneen ja hänet tulee korvaamaan Phil Jagielka. 31. toukokuuta 2012 Frank Lampardin ilmoitettiin loukkaantuneen ja hänet korvaa Jordan Henderson. 3. kesäkuuta 2012 ilmoitettiin myös Gary Cahillin joutuvan jättämään EM-kilpailut väliin loukkaantumisen takia. Hänet korvaa Martin Kelly.
29. toukokuuta 2012 nimetty 23 pelaajan lopullinen kokoonpano.


title: The Photo Atlas

text: The Photo Atlas on yhdysvaltalainen dance-punk-yhtye, joka on kotoisin Denveristä, Coloradon osavaltiosta. Yhtye on perustettu vuonna 2004. Se on julkaissut yhden täyspitkän albumin "No, Not Me, Never".


title: The Photo Atlas

text: The Photo Atlaksen laulu ""Red, Orange, Yellow"" löytyy Burnout Paradise, Burnout Dominator ja -videopelien soundtrackiltä.


title: Team Ghinzani

text: Team Ghinzani on italialainen pikkuformulatalli. Tallin perusti vuonna 1992 entinen F1-kuljettaja Piercarlo Ghinzani. Talli on kilpaillut mm Italian F3000 sarjassa vuosina 1999-2002, Saksan F3-sarjassa vuosina 2000-2002, Formula 3 Euroseries-sarjassa vuosina 2003-04, A1 Grand Prix-sarjassa vuosina 2005-09 edustaen italiaa ja Italian F3-sarjassa yhtäjaksoisesti vuodesta 2002 lähtien. Talli on sijoittunut kerran toiseksi Italian F3-sarjassa vuonna 2005 ja kerran kolmanneksi Saksan F3-sarjassa vuonna 2000.


title: Kanelihaaste

text: Kanelihaaste eli Cinnamon challenge on Internet-ilmiöksi noussut hengenvaarallinen syöntikilpailu, jossa henkilö yrittää syödä tai niellä ruokalusikallisen jauhettua kanelia alle 60 sekunnissa juomatta mitään. Video suorituksesta ladataan internetiin. Haaste on erittäin vaikea, koska kaneli kuivattaa nopeasti suun ja tekee nielemisestä vaikeaa. Haaste on ollut olemassa vuodesta 2001, ja se lisäsi suosiotaan vuosina 2007 ja 2012. Monet ihmiset ovat lisänneet videoitaan YouTubeen tai muille yhteisöllisille verkkosivustoille yrittäessään suoriutua haasteesta.


title: Kanelihaaste

text: Temppua ei pidetä suositeltavana, sillä se on hengenvaarallinen, mikäli kanelia vahingossa joutuu keuhkoihin.


title: Kanelihaaste

text: Tavallisesti tempun tuloksena on yskänpuuska, jonka seurauksena ilmaan jää kanelia ja jotkut jäävät haukkomaan henkeään. Myös oksentaminen on mahdollista. Tempun riskit voivat kuitenkin olla pahempia. Michiganilainen high school -opiskelija vietti neljä päivää sairaalassa keuhkovaivojen takia yritettyään suoriutua haasteesta. Myös moni muu ihminen on joutunut sairaalaan haasteen takia, jotkut jopa teho-osastolle.


title: Richard Jackman

text: Richard "Ric" Jackman (s. 28. kesäkuuta 1978 Toronto, Ontario, Kanada) on kanadalainen jääkiekkopuolustaja, joka pelaa Aasian liigaa eteläkorealaisen Anyang Hallan riveissä. Oikealta laukovan Jackmanin vahvuuksiin kuuluu kiekollinen peli, fyysisyys ja intensiteetti. Hän saa vastuuta ylivoimalla. Jackman on aiemmin pelannut NHL:ssä yhteensä 231 runkosarjaottelua tehoin 19+58=77 sekä keräten 166 jäähyminuuttia. NHL:n pudotuspeleissä hän on kerännyt seitsemässä ottelussa tehot 1+1=2 sekä kaksi jäähyminuuttia. Jackman on lisäksi pelannut myös Ruotsissa, Itävallassa, Sveitsissä ja Slovakiassa.


title: Richard Jackman

text: Jackman vietti kaksi kautta suurimmaksi osaksi MTHL-joukkue Mississauga Senatorsissa ja jälkimmäisestä osan MetJHL-joukkue Richmond Hill Riotissa, jonka jälkeen hän siirtyi kaudeksi 1995–1996 OHL-joukkue Sault Ste. Marie Greyhoundsiin. Jackman pelasi siellä varsin hyvän tulokaskauden ja oli tehoilla 13+29=42 joukkueen tehokkain puolustaja. Hänet valittiin kauden päätteeksi tulokkaiden tähdistökentälliseen. Dallas Stars varasi Jackmanin koko NHL:n varaustilaisuuden viidentenä pelaajana kesällä . Hän pelasi varauksensa jälkeen vielä kaksi kautta Greyhoundissa. Kaudella 1996–1997 Jackman oli taas joukkueen tehokkain puolustaja 47 tehopisteellä. Kaudella 1997–1998 hän teki runkosarjassa tehot 33+40=73, joilla hän oli pelipaikastaan huolimatta Greyhoundsin paras maalintekijä jatoiseksi paras pistemies. Koko OHL:n puolustajien pistepörssissä Jackmanin edellä oli vain Kingston Frontenacsin Chris Allen. Hänet valittiin kauden päätteeksi OHL:n toiseen tähdistökentälliseen. Jackman pelasi keväällä 1998 myös ensimmäiset miesten pelinsä, Dallas Starsin farmijoukkue Michigan K-Wingsissä, IHL:ssä.


title: Richard Jackman

text: Ensimmäisen Dallas Starsin organisaatiossa vietetyn tulokaskautensa 1998–1999 Jackman pelasi kokonaan K-Wingsissä, jonka tehokkain puolustaja hän oli tehoilla 13+17=30. Kaudella 1999–2000 Jackman debytoi Starsin NHL-joukkueessa, jossa hän teki 22 runkosarjaottelussa tehot 1+2=3. Seuraavalla kaudella 2000–2001 Jackman pelasi joukkueessa 16 runkosarjaottelua ilman tehopisteitä. Suurimman osan kaudestaan hän pelasi farmijoukkue Utah Grizzliesissä, jonka eniten maaleja tehnyt puolustaja Jackman oli yhdeksällä osumallaan. Kesäkuussa 2001 Stars kauppasi hänet Boston Bruinsiin vaihdossa Cameron Manniin. Jackman pelasi kauden 2001–2002 aikana kuitenkin vain kaksi NHL-ottelua sekä 11 AHL-ottelua farmijoukkue Providence Bruinsissa, kun hän joutui lokakuussa 2001 tulleen olkapäävamman takia pitkäksi aikaa sivuun.


title: Richard Jackman

text: Toukokuussa 2002 Jackman kaupattiin Toronto Maple Leafsiin vaihdossa Kris Vernarskyn oikeuksiin. Hän kärsi myös kaudella 2002–2003 erilaisista loukkaantumisista ja pelasi Maple Leafsin NHL-joukkuessa 42 runkosarjaottelua tehden kaksi syöttöpistettä. Jackman pelasi myös kahdeksan ottelua farmijoukkue St. John's Maple Leafsissa. Kaudella 2003–2004 hän vakinnutti paikkansa NHL:ssä. Jackman pelasi vain kolme AHL-ottelua, jonka jälkeen hänet kutsuttiin ylös Torontoon. Siirtotakarajalla, helmikuussa 2004 Jackman kaupattiin Pittsburgh Penguinsiin vaihdossa Drake Berehowskyyn. Jackman pelasi loppukauden aikana lähinnä Dick Tärnströmin puolustajaparina. Kun kaksikko pelasi ylivoimalla, niin heidän ylivoiman pyörittämistään kutsuttiin nimellä "Ric and Dick show". Jackman pelasi Ruotsin toiseksi korkeimmalla sarjatasolla Allsvenskan-joukkue IF Björklövenissä, jonne hän siirtyi vapaana agenttina. Jackman oli tehoilla 13+26=39 joukkueen paras syöttäjä ja kolmanneksi paras pistemies. Hän jakoi myös Allsvenskanin puolustajien pistepörssin toisen sijan IK Nyköpings Hockeyn Patrik Huckon kanssa. Jackman voitti myös koko sarjan jäähypörssin 209 minuutillaan.


title: Richard Jackman

text: Kaudella 2005–2006 Jackman jatkoi NHL-uraansa Pittsburgh Penguinsissa, mutta hänet kaupattiin siirtotakarajalla, maaliskuussa 2006 Florida Panthersiin vaihdossa Petr Tatíčekiin. Jackman ylsi kauden aikana edellisen NHL-kautensa pistemäärään ja yhden kauden piste-ennätykseensä, 30 tehopisteeseen. Kesken kauden 2006–2007, tammikuussa 2007 hän siirtyi Anaheim Ducksiin paikkaamaan loukkaantumisia. Vaihdossa Panthers sai kuudennen kierroksen varausvuoron kesälle . Jackman voitti kauden päätteeksi Stanley Cupin.


title: Richard Jackman

text: Jackman palasi kaudeksi 2007–2008 Eurooppaan ja siirtyi Itävallan Erste Bank Eishockey Ligassa pelaavaan EC Red Bull Salzburgiin. Hän oli tehoilla 7+23=30 liigan puolustajien pistepörssin kuudes, vaikka siirtyikin 31 ottelun jälkeen loppukaudeksi Allsvenskanin Leksands IF:ään. Jackman oli auttamassa joukkuetta Kvalserienissä keväällä 2008, mutta Leksand jäi ilman sarjanousua. Hän jatkoi joukkueessa artistisopimuksella myös kaudella 2008–2009, mutta Jackman sai kuitenkin lähteä Leksandista helmikuussa 2009. Huhujen mukaan hän ei tullut toimeen joidenkin joukkuetovereidensa kanssa ja myös tappeli Leksandin harjoituksissa. Joukkueen urheilutoimenjohtajan mukaan Jackman erotettiin lähinnä pelillisistä syistä.


title: Richard Jackman

text: Kaudeksi 2009–2010 Jackman siirtyi Sveitsin National League A:ssa pelaavaan EHC Bieliin. Hän keräsi runkosarjassa 113 jäähyminuuttia ja sijoittui liigan jäähypörssissä neljänneksi. Kauden 2010–2011 Jackman aloitti hänelle Dallas Starsin ajoiltaan tutussa Utah Grizzliesissä, joka pelasi ECHL-liigaa. Sieltä hän siirtyi joulukuussa 2010 loppukaudeksi slovakialaiseen HC Slovan Bratislavaan.


title: Richard Jackman

text: Heinäkuussa 2011 Jackman teki kolmivuotisen sopimuksen Aasian liigassa pelaavan Anyang Hallan kanssa.


title: Richard Jackman

text: Jackman pelasi alle 20-vuotiaiden MM-kilpailuissa vuonna 1997, jolloin hän voitti maailmanmestaruuden. Kanadan miesten maajoukkuetta hän edusti Spengler Cupissa vuosina 2007, 2008 ja 2009, joista ensimmäinen turnaus päättyi voittoon.


title: Richard Jackman

text: Jackman viettää kesänsä Barriessa, Ontariossa. Hänellä on vaimo Stephanie sekä tyttäret Haley ja Gracie.


title: Corbetta Competizioni

text: Corbetta Competizioni on italialainen pikkuformulatalli. Tallin perusti vuonna 1991 Angelo Corbetta. Talli on kilpaillut mm F2000, Italian F3 ja European F3 Open-sarjoissa. Talli on voittanut Italian F3 B-luokan mestaruuden vuosina 1999-2000 ja European F3 Open sarjan kuljettajien mestaruuden vuonna 2011. Talli jatkaa European F3 Open-sarjassa vuonna 2012.


title: Vihreä fluoresoiva proteiini

text: Vihreä fluoresoiva proteiini (engl. "green fluorescent protein", "GFP") on nimensä mukaisesti proteiini, joka fluoresoi vihreää väriä. Proteiini löydettiin "Aequorea victoria" -meduusasta, ja Martin Chalfie, Osamu Shimomura ja Roger Y. Tsien saivat vuoden 2008 Nobelin kemianpalkinnon proteiinin löytämisestä ja kehittämisestä. Proteiinia käytetään hyödyksi biologian, biotekniikan ja lääketieteen tutkimuksissa liittämällä GFP:n geeni toisen proteiinin geeniin, jolloin tutkitun proteiinin muodostuessa se saadaan loistamaan vihreänä. Näin voidaan havaita, onko haluttua proteiinia muodostunut kudoksessa tai soluviljelmässä ja missä päin kudosta tai solua proteiinia muodostuu.


title: Vihreä fluoresoiva proteiini

text: GFP:stä on kehitetty myös muilla väreillä fluoresoivia variantteja.


title: Vuoden urheilukirja

text: Vuoden urheilukirja on Suomen Urheilumuseosäätiön myöntämä palkinto vuoden parhaalle urheiluaiheiselle kirjalle. Valinnan tekee säätiön asettama raati. Palkintoehdokkaat nimetään vuosittain joulukuussa ja palkinto jaetaan tammikuussa. Vuoden urheilukirja on valittu vuodesta 1980 lähtien. Vuoden urheilukirjat ovat pääosin olleet suomenkielisiä, paitsi vuonna 1992 kieli oli ruotsi.


title: Väärinpäin lentävät linnut

text: Väärinpäin lentävät linnut on Jipun 25. huhtikuuta 2012 julkaistu kolmas sooloalbumi. Levy sijoittui sen ensimmäisellä listaviikolla Suomen virallisen albumilistan kahdeksannelle sijalle.


title: Väärinpäin lentävät linnut

text: Albumin ensimmäisenä single, "Väärinpäin lentävät linnut" julkaistiin digitaalisesti 12. maaliskuuta 2012. Toisena singlenä julkaistiin levyn avausraita "Eva".


title: Wallander: Haamu

text: Haamu on Wallander-elokuvasarjan toisen tuotantokauden kymmenes elokuva. Rannalla sijaitsevassa lomamökissä tapahtuu tuhopoltto, jossa kuolee kaksi ihmistä, mies ja nainen. Jäljet johtavat kolmiodraamaan ja hämäriin liiketoimiin.


title: Wallander: Haamu

text:
Erään arvostelijan mukaan "Haamu" on tunnelmaltaan kansainvälinen ja Wallanderista on tehty lähes ruotsalainen James Bond.
Erään toisen mukaan se on ehkä ”ainoa Wallander-sarjan elokuva, jossa tunnelma ja visuaalinen anti nousevat itse juonikuviota tärkeämmäksi”.


title: Daryl Sabara

text: Daryl Christopher Sabara (s. 14. kesäkuuta 1992) on yhdysvaltalainen näyttelijä. Hänet tunnetaan muun muassa Juni Cortezin roolista "Spy Kids" -elokuvasarjassa ja Hunter-ääniroolista animaatiosarjassa "Leijonan elämää" ("Father of the Pride").


title: Daryl Sabara

text: Sabara kihlautui näyttelijä laulaja Meghan Trainorin kanssa joulukuussa 2017.


title: Strychnos spinosa

text: Strychnos spinosa on strykniinipähkinäkasveihin ("Loganiaceae") kuuluva kasvi. Se on piikikäs pensas tai pieni puu, jonka korkeus vaihtelee välillä 1-9 metriä. Sen lehdet ovat soikeat ja tumman vihreät sekä kooltaan noin 1,5-9 x 1,2-7,5 senttimetriä. Kasvin kukat ovat kerman vihreät. Kasvin hedelmä on pyöreä, ja siinä on puumainen kuori. Hedelmien halkaisija on 5-12 senttimetriä, ja kypsinä ne ovat väriltään keltaisesta ruskeaan. Ne sisältävät useita litteitä siemeniä.


title: Strychnos spinosa

text: "Strychnos spinosaa" kasvaa Etiopiassa, Keniassa, Madagaskarilla, Malissa, Mauritiuksella, Seychelleillä, Sudanissa, Tansaniassa, Ugandassa, Sambiassa sekä tuotuna Etelä-Afrikkassa ja Yhdysvalloissa


title: Strychnos spinosa

text:
Kasvi kasvaa savannien metsissä kaikkialla trooppisessa Afrikassa, korkeudella 0-
1 500 metriä meren pinnasta.


title: Raittius- ja urheiluseura Zoom

text: Raittius- ja urheiluseura Zoom on vuonna 1963 perustettu helsinkiläinen urheiluseura. Sen lajeihin kuuluvat nykyään jääkiekko, jalkapallo ja golf. Seura on toimintansa alkuvuosista lähtien tullut tunnetuksi näytös- ja hyväntekeväisyysotteluista, jollaisiin se on osallistunut ympäri Suomea.


title: Raittius- ja urheiluseura Zoom

text: Zoom perustettiin alun perin Oy Yleisradio Ab:n henkilökunnan jalkapalloseuraksi. Sen perustajiin kuuluivat muun muassa Jukka Virtanen, Aarre Elo ja Matti Kuusla. Myöhemmin toimintaan tuli mukaan eri alojen taiteilijoita myös Yleisradion ulkopuolelta. Nykyään jäsenistö koostuu pääosin tunnetuista kulttuurialan henkilöistä sekä toimittajista.


title: Raittius- ja urheiluseura Zoom

text: Jalkapallossa Zoomin edustusjoukkue pelasi kaudella 2012 Suomen seitsemänneksi korkeimmalla sarjatasolla, Suomen Palloliiton Helsingin piirin Kutosessa. Seuran jääkiekkojoukkue puolestaan on mukana Helsingin seudun harrastesarjoissa.


title: Raittius- ja urheiluseura Zoom

text: Vuonna 2008 julkaistiin Tammen kustantamana Jukka Virtasen ja Mika Wickströmin kirjoittama seuran 45-vuotishistoriikki nimeltään "Zoom juhlii jälleen – Raittius- ja urheiluseura Zoomin ensimmäiset 45 vuotta".


title: Joseph Bové

text: Joseph Bové (; 4. marraskuuta 1784 Pietari – 28. kesäkuuta 1834 Moskova) oli venäläinen arkkitehti, jonka suunnittelemia rakennuksia ovat muun muassa Moskovan Bolšoi-teatteri ja Moskovan maneesi.


title: Team BRM

text: Team BRM (aiemmin tunnettu nimellä Bronte Rundle Motorsport) on australialainen pikkuformulatalli. Talli on kilpaillut mm Australian F3, Australian Formula Ford, Australian Carrera Cup ja Australian Formula 2-sarjoissa. Talli on voittanut useita mestaruuksia Australian F3-sarjassa.


title: Heikki Eteläpää

text: Heikki Eteläpää (9. kesäkuuta 1924 Savitaipale – 6. toukokuuta 2012 Helsinki) oli elokuva- ja teatteriarvostelija.


title: Heikki Eteläpää

text: Eteläpää aloitti uransa Etelä-Saimaassa ja Savon Sanomissa, joissa hän keskittyi kulttuurista kirjoittamiseen. Hän siirtyi tuoreen Teatterilehden toimitussihteeriksi 1946.


title: Heikki Eteläpää

text: Hän opiskeli teatterialaa työskentelemällä Tampereen Työväen Teatterissa Eino Salmelaisen avustajana. Lisäksi hän opiskeli ulkomaisissa korkeakouluissa. Toimittajan uraa hän jatkoi Ilta-Sanomissa elokuva-arvostelijana 1956–1960 mutta siirtyi sitten Uuteen Suomeen, jossa hän myöhemmin työskenteli kulttuuriosaston päällikkönä.


title: Heikki Eteläpää

text: Eteläpää toimi Elokuva-Aitan Jambo-sedän nimimerkin suojissa vastatessaan palstalla elokuva-aiheisiin kysymyksiin. Hän suomensi näytelmiä ja kuunnelmia ja toimitti Tarmo Mannin ja Åke Lindmanin muistelmat. Eläkkeellä ollessaan hän teki tutkimuksen jatkosodan aikana toimineista sotateattereista.


title: Satu Takala

text: Satu Takala (s. 1973 Seinäjoki) on Ilkan päätoimittaja. Hän toimi vuoteen 2012 Ilkan ja Pohjalaisen yhteisen toimituksen toimituspäällikköna..


title: Satu Takala

text: Takala on opiskellut Tampereen yliopistossa kirjallisuutiedettä ja valmistunut filosofian maisteriksi. Hän on valmistunut myös metsätalousinsinööriksi. Hän on työskennellyt Väli-Suomen Median toimitusjohtajana ja Sunnuntaisuomalaisen tuottajana Jyväskylässä. Hän siirtyi sieltä toimittajaksi Ilkkaan.


title: Urmas Reinsalu

text: Urmas Reinsalu (s. 22. kesäkuuta 1975 Tallinna) on virolainen poliitikko, joka on toiminut Viron oikeusministerinä huhtikuusta 2015. Aiemmin Reinsalu on ollut myös Viron puolustusministeri vuosina 2012–2014. Reinsalu edustaa konservatiivista Isänmaan ja Res Publican liittoa (IRL), jonka puheenjohtajana hän toimi vuosina 2012–2015.


title: Urmas Reinsalu

text: Reinsalu on opiskellut lakia Tarton yliopistossa, josta hän valmistui vuonna 1997. Riigikoguun hänet valittiin vuoden 2003 vaaleissa. Reinsalu puhuu äidinkielensä viron lisäksi englantia, saksaa, venäjää ja suomea.


title: Urmas Reinsalu

text: Reinsalu valittiin Isänmaan ja Res Publican liiton puheenjohtajaksi puoluekokouksessa 28. tammikuuta 2012. Ensimmäisellä äänestyskierroksella hän sai hiukan yli puolet annetuista äänistä. Puheessaan Reinsalu kehotti puoluetta pitäytymään konservatiivisessa maailmankatsomuksessa, takaamaan sosiaalinen vakaus perheille ja olemaan tekemättä kompromisseja kansallisen turvallisuuden kustannuksella. Hän myös sulki pois yhteistyön Edgar Savisaaren johtaman Keskustapuolueen kanssa.


title: Urmas Reinsalu

text: Viron puolustusministeriksi Reinsalu nousi Mart Laarin jälkeen toukokuussa 2012 tämän erottua virasta terveydellisistä syistä. Laar oli saanut aivohalvauksen helmikuussa ja ollut sairaalassa tehohoidossa huhtikuun puoliväliin asti.


title: Urmas Reinsalu

text: Vuoden 2015 vaaleissa IRL oli suurin häviäjä puolueen menettäessä yhdeksän paikkaa Riigikogussa. Puheenjohtajana toimineen Reinsalun sijaan IRL oli asettanut vaaleissa pääministeriehdokkaakseen maan entisen pääministerin Juhan Partsin. Reinsalu ilmoitti vaalien jälkeen jättävänsä puheenjohtajan tehtävät kesäkuun puoluekokouksessa. IRL nousi kuitenkin Reformipuolueen johtamaan hallituskoalitioon yhdessä sosiaalidemokraattien kanssa, jolloin Reinsalusta tuli uuden hallituksen oikeusministeri.


title: Helsingin Kullervo

text: Helsingin Kullervo on vuonna 1919 perustettu helsinkiläinen urheiluseura. Seuran lajeja ovat olleet muun muassa jalkapallo, jääpallo, pesäpallo ja yleisurheilu, joissa kaikissa se on saavuttanut useita Suomen Työväen Urheiluliiton mestaruuksia.


title: Helsingin Kullervo

text: Kullervo perustettiin helmikuussa 1919, kun sisällissodan jälkeen entiset punakaartilaiset joutuivat eroamaan Hermannin Kiistasta. Seura liittyi samoihin aikoihin perustettuun Suomen Työväen Urheiluliittoon (TUL).


title: Helsingin Kullervo

text: Kullervo aloitti jalkapallon Palloliiton sarjassa 1919, mutta pian TUL kielsi yhteistoiminnan ja perusti oman sarjan. Kullervo voitti ensimmäisen TUL:n mestaruuden 1920 ja sen jälkeen viisi seuraavaakin peräkkäin. Lisäksi seura oli mestari myös vuosina 1928 ja 1945. TUL:n ja Palloliiton sarjojen yhdistyttyä Kullervo pelasi mestaruussarjassa 1948 ja 1950. Nykyään seuran edustusjoukkue pelaa piirin sarjoissa, kaudella 2014 Kullervo pelasi Helsingin piirin Kutosessa.


title: Helsingin Kullervo

text: Yleisurheilussa Kullervo oli aktiivinen ja menestyksekäs vuosina 1919-1953. Seuran urheilijat voittivat 131 TUL:n mestaruutta. Yleisurheilutoiminta loppui 1953, kun Kullervon toimijat riitautuivat liiton johdon kanssa ja päättivät lopettaa koko lajin seurassa.


title: Helsingin Kullervo

text: Kullervo voitti myös TUL:n mestaruuden pesäpallossa , ja sekä jääpallossa , ja .


title: Viulunsoittaja (Thesleffin maalaus)

text: Viulunsoittaja on suomalaisen taiteilijan Ellen Thesleffin öljyvärimaalaus kankaalle vuodelta 1896, 40×43 cm. Ateneumin taidemuseo osti sen kokoelmiinsa vuonna 1922 (Ahlströmin kokoelma).


title: Viulunsoittaja (Thesleffin maalaus)

text: Ellen Thesleff kääntää maalauksessaan viulunsoittajan kasvot pois katselijasta. Väreinään hänellä oli helmiäisopaalia, josta aiheutuu maalauksen lämmin sävy. Soittaja, Ellen Thesleffin sisar Thyra Elisabeth, on harvemmin maalauksissa esiintyvä soittajanainen. Ellen Thesleffille musiikki oli läheinen aihe jo omassa perheessä. Perheessä musisoitiin, laulettiin ja soitettiin usein. Sisaret Ellen, Thyra ja Gerda kaikki soittivat ja lauloivat. Ellenin valinnan kääntää Viulunsoittaja-maalauksen soittajanaisen katse pois katselijasta ajatellaan johtuvan hänen halustaan antaa musiikille enemmän tilaa tässä maalauksessa.


title: Viulunsoittaja (Thesleffin maalaus)

text: Leena Ahtola-Moorhouse: Ellen Thesleff: Viulunsoittaja. Teoksessa Ateneum-opas. Toim. Timo Huusko, 2007, s.50.


title: Turun Judoseura

text:
Turun Judoseura ry perustettiin Suomen ensimmäisenä judoseurana vuonna 1962. Vuoden 1971 loputtua sekä Turun judoseura että AJK (Turun Akateeminen Judokerho) yhdistyivät Budokwai ry:ksi, joka perustettiin 18. elokuuta 1972. Turun Judoseura ry perustettiin uudestaan 20. helmikuuta 1982.
Seura kuuluu Suomen judoliittoon.


title: Omakuva (Ellen Thesleff)

text: Omakuva on suomalaisen taiteilijan Ellen Thesleffin piirustus lyijykynällä paperille vuodelta 1894-95. Kooltaan se on 31,5×23,5 cm. Omakuva lahjoitetiin Ateneumin taidemuseolle vuonna 1933.


title: Omakuva (Ellen Thesleff)

text: Ellen Thesleffin "Omakuva" syntyi pidempiaikaisena prosessina. Hän lisäsi ja muutti sitä pikku hiljaa niin, että se oli esillä perättäisissä näyttelyissä eri näköisenä. Hän haki siihen syvyyttä ja työn rikkautena pidetäänkin sen henkisyyttä. Tarttuvimpia puhutteluaineksia ovat sen näkyvien viivojen monisuuntaisuus ja monikerroksisuus. Tummasta taustasta nousevat kasvot kuin kertovat taiteilijasta ja hänen tunteistaan. Kasvot ovat sinällään selkeät, mutta tausta on hämyisä, mikä luo kuvaa kasvojen nousemisesta hämystä.


title: Omakuva (Ellen Thesleff)

text: Thesleffin isä oli kuollut paria vuotta aikaisemmin ja surun "Omakuvan" katseessa ajatellaan johtuvan isän kuoleman aiheuttamaksi.


title: Omakuva (Ellen Thesleff)

text: Leena Ahtola-Moorhouse: Ellen Thesleff: Omakuva. Teoksessa Atenum-opas. Toim. Timo Huusko, 2007, s.51.


title: Sotilastiedustelu

text: Sotilastiedustelu on sotilastoiminnan muoto, joka soveltaa useita tiedonkeruu- ja analysointimenetelmiä. Sotilastiedustelun tarkoitus on tuottaa tietoa sotilasjohdolle päätösten tekemisen tueksi. Tämä saavutetaan arvioimalla saatavilla olevaa aineistoa, joka on usein peräisin useista lähteistä.


title: Sotilastiedustelu

text: Tiedustelu voi kattaa esimerkiksi operatiivisen ympäristön, vihamielisten, ystävällisten ja neutraalien joukkojen tilan, siviiliväestön toiminta-alueella ja muut laajemmin kiinnostavat aiheet. Tiedustelutoimintaa suoritetaan kaikilla tasoilla taktisesta strategiseen. Tiedustelua suoritetaan yleensä niin rauhan, eskaloitumisen kuin sodankin aikana.


title: Sotilastiedustelu

text: Useimmat valtiot ylläpitävät sotilastiedustelun organisaatiota, joka sisältää aiheeseen erikoistuneita yksiköitä ja toimihenkilöitä. Sotilastiedustelun toiminta ei rajoitu vain sotilastoimihenkilöihin. Poliittinen johto ja muut siviilitoimijat saavat tarvittaessa tiedustelutietoja.


title: Sotilastiedustelu

text: Sotilastiedusteluun valittavat henkilöt valitaan usein heidän älyllisten tai analyyttisten ominaisuuksiensa perusteella ennen kuin muodollinen koulutus aloitetaan.


title: Sotilastiedustelu

text: Tiedustelutoiminta voi olla myös laitonta. Tällöin tiedot hankitaan keinoin, jotka eivät ole lainmukaisia. Lailliseen tiedustelutoimintaa kuuluvat muun muassa sotilasasiamiehet tai puolustusasiamiehet, joilla on akkreditoinnin vuoksi diplomaattinen koskemattomuus. Suomalaiset puolustusasiamiehet ovat pääesikunnan tiedustelupäällikön alaisia puolustusvoimissa, vaikka heidän ulkoasiainministeriössä oleva esimiehensä on edustuston päällikkö, usein suurlähettiläs.


title: Sotilastiedustelu

text: Laitonta tiedustelutoimintaa kutsutaan vakoiluksi.


title: Marionetteja

text: Marionetteja on suomalaisen taiteilijan Ellen Thesleffin väripuupiirros vuodelta 1907. Tämä pienikokoinen 9,5×9,5 cm teos lahjoitettiin Ateneumin taidemuseoon taiteilijan kuoleman jälkeisenä vuonna, vuonna 1955.


title: Marionetteja

text: "Marionetteja" on The Mask -lehteen tehty kuva, jonka Thesleff teki englantilaisen teatterin uudistajan, Gordon Craigin, innostamana. Craig toimitti kyseistä lehteä ja hän pyysi Thesleffiltä useampia puupiirroksia. Marionetteja-kuva julkaistiin lehdessä touko-kesäkuun numerossa vuonna 1908. Thesleff ja Craig olivat tutustuneet Firenzessä, jossa Thesleff asui pidempiä jaksoja 1900-luvun alussa. Thesleff toteutti puukaiverroksen myös monivärisenä siten, että kaikki värit painettiin samalla kertaa.


title: Marionetteja

text: Marionettityön aiheen syntymiseen vaikutti Craigin ajatus näyttämötaiteen keskinäisistä tekijöistä, joista hän ajatteli, että näytelmissä näyttelijän täytyy olla ohjaajan marionetti, jota ohjaaja vetelee naruista. Hänen mukaansa: "Taiteilija, ohjaaja, luo teatterinsa kuin jumala, hän on kaikkialla läsnä, mutta ei missään näkyvissä".


title: Marionetteja

text: Thesleff ajatteli joskus myöhemmin olevansa kuin marionetti maalatessaan. Vuonna 1914 hän kirjoitti maalaavansa ´sillä hetkellä kuin hänen mielestään tuli maalata ja olevansa siksi kuin marionetti – maalaus on kuin hänen omakuvansa ilman että sillä on jälkeäkään yhdennäköisyydestä´ hän kertoi.


title: Marionetteja

text: Timo Huusko: Ellen Thesleff: Marionetteja. Teoksessa Ateneum-opas. Toim. Timo Huusko, 2007, s.52.


title: Budokwai

text: Turun Budokwain juuret ovat alun perin judossa, vuonna 1962 perustetussa Turun Judoseura ry:ssä. Hieman myöhemmin perustettiin Turun Akateeminen Judokerho ry, joka sitten yhdistyi Turun Judoseuraan vuonna 1972. Tuolloin judon lisäksi tuli mukaan myös karate. Yhdistymisen myötä seuran nimeksi päätettiin nimikilpailun jälkeen antaa Budokwai ry. Tällöin lakkautettiin yhdistysrekisteristä Turun Judoseura (10.10.1972). Turun Budokwai oli ensimmäinen itämaisia kamppailulajeja edustava turkulaisseura. Nykyään Budokwain lajivalikoimaan kuuluu karate ja taekwondo. Budokwai ry on Suomen vanhin rekisteröity Budoseura. 50-vuotissyntymäpäiviä vietettiin 16. elokuuta 2012.


title: Budokwai

text: Turun Budokwain juuret ovat alun perin judossa, vuonna 1962 perustetussa Turun Judoseuran sekä AJK:n (Turun Akateeminen Judokerho) yhdistyessä syntyi Turkuun budoseura, jossa harjoiteltavina lajeina oli judo, karate ja aikido. Budokwain nimi valittiin yhdistymisen yhteydessä käydyllä nimikilpailulla. Syntynyt Budokwai edusti laajasti itämaisia kamppailulajeja Turussa.


title: Budokwai

text: Karatejaoston tyylisuunta on Wadoryu.


title: Budokwai

text:
Vuonna 1976 Ilpo Jalamo erosi Budokwain karatejaoksesta. Jalamo perusti oman seuran ja dojon, Shaolinin, joka on yhä Turun aktiivisimpia seuroja.
Vuonna 1979 Rolf Koivumäki erosi Budokwain karatejaoksesta. Koivumäki ja Jalamo perustivat oman karateseura Sankukain.


title: Budokwai

text:
Vuonna 1981 Mikko Seppälä erkani Budokwaista ja perustaa Judoseura Judokain, johon Budokwain judojaos yhdistyi vuonna 1999 ja seuran judojaosto lakkautettiin.
Aikido rantautui Suomeen vuonna 1970, jolloin Ruotsissa asuva japanilainen aikido-opettaja Toshikazu Ichimura-sensei 6. dan piti ensimmäisen aikidonäytöksen Turun työväenopistolla. Opettajan toi Suomeen Ruotsissa harjoitellut suomalainen Trygve Forssten.


title: Budokwai

text: Aikidotoiminta virisi Nummen koululla Turun Akateemisen Judoseuran harjoituksissa heti Ichimura-sensein vierailunäytöksen jälkeen jo kesällä 1970. Mukana olivat silloin mm. Kai Pelkonen ja Esa Virtanen. Keväällä 1971 Ichimura-sensein ruotsalainen oppilas Bertil Andersson kävi pitämässä ensimmäisen aikidokurssin Turun Akateemisen Judoseuran judokoille. .


title: Budokwai

text: Kun Budokwai ry perustettiin helmikuussa 1972, alkoi seurassa judon ja karaten lisäksi myös aikidotoiminta. Yksi Budokwain perustajajäsen Kai Pelkonen muutti Kuopioon 1972 ja aloitti aikido-opetuksen siellä aluksi Kuopion judoseuraan perustamassaan aikidojaostossa. Vuonna 1980 hän oli mukana perustamassa Kuopion Aikidoseura Tenchikania ja toimi alussa sen puheenjohtajana. Ichimura-sensei vieraili opettamassa aikidoa Suomessa aina vuoden 1986 joulukuuhun saakka, jolloin hän vetäytyi aikidon opettamisesta ja palasi Japaniin.


title: Budokwai

text: Budokwaissa aikidotoimintaa ohjasivat mm. ensimmäisellä peruskurssilla mukana ollut Esa Virtanen. Muita ”vanhemman polven” aikidopioneereja olivat Hannu Strömmer, joka myöhemmin muutti Helsinkiin. Muita 1970- ja 1980-luvun tärkeitä turkulaisia vaikuttajia olivat Veikko Pöyhönen, Pertti Akkanen, Pentti Ruuskanen ja Maiju Louko.


title: Budokwai

text: Budokwai ry:n aikidojaosto toimi Ichimura-sensein leirien aktiivisena järjestäjänä. Myös normaali seuratoiminta oli hyvin vilkasta. Budokwai aikido järjesti harjoituksia aluksi koulujen voimistelusaleissa, niihin lukeutuivat Nummen koulu, Martin koulu, Sepänkadun sali ja Kupittaan koulu, sekä myöhemmin kaupungin judosalissa Sorsatiellä aina 1990-luvun alkuun saakka.


title: Budokwai

text: Petteri Silenius erkani Budokwaista vuonna 1991 ja perusti Turku Aikikain, johon suurin osa Budokwain aikidokista siirtyy vuonna 1993. Budokwain aikidojaos kuitenkin säilyi, joskin aiempaa pienempänä.


title: Budokwai

text: Budokwain aikidojaoston jäsenet siirtyivät loppuvuodesta 1996 Aikibudo Turku -seuraan (nyk. Turku aikido dojo). Samalla Budokwain aikidojaos lakkautettiin.


title: Budokwai

text: Vuonna 1990 Korealainen taekwondo tulee uutena Budokwain lajiksi. Turkuun perustetaan Turku Taekwondo Team, johon liittyy budokwaista pääasiassa lajin aktiivikilpailijoita. Osa Taekwondon kilpailijoista erkanee Budokwaista perustaen uuden seuran Turku Taekwondo Team, joka yhdistyy takaisin Budokwaihin vuonna 2000.


title: Toskanalainen maisema

text: Toskanalainen maisema (Oliivipuita) on suomalaisen taiteilijan Ellen Thesleffin öljymaalaus kankaalle, 40×40 cm, vuodelta 1908. Ateneumin taidemuseo osti sen kokoelmiinsa Thesleffin ensimmäisestä Helsingissä pitämästä yksityisnäyttelystä, joka pidettiin loppuvuodesta 1908.


title: Toskanalainen maisema

text: Ellen Thesleff kirjoitti sisarelleen "tarttuvansa väreihin varmana ja vapaana, myös tietysti viivoihin. Mitä siitä tulee, en tiedä, joka tapauksessa jotakin ihmeellistä." Kirjoitus on vuodelta 1909, samalta emalin- ja mosaiikinhohtoiselta kaudelta kuin Toskanalainen maisema. Tuolloin hänen teoksensa olivat pienikokoisia, neliönmuotoisia ja palettiveitsellä maalattuja. Ne hehkuivat atmosfäärisesti ja ovat rytmiltäänkin kuin samassa hengessä toteutettuja.


title: Toskanalainen maisema

text: Ellen Thesleff asui Firenzessä pitkiä aikoja 1900-luvun alussa , usein yhdessä sisariensa ja äitinsä kanssa. Italialainen elämä, valo ja rakennukset innostivat häntä.


title: Toskanalainen maisema

text: Leena Ahtola-Moorhouse: Ellen Thesleff: Toskanalainen maisema (Oliivipuita). Teoksessa Ateneum-opas. Toim. Timo Huusko, 2007, s.53.


title: Lepäävä poika

text: Lepäävä poika on Magnus Enckellin hiili- ja vesivärityö pahville liimatulle paperille vuodelta 1892. Työ lahjoitettiin Ateneumin taidemuseolle 1893.


title: Lepäävä poika

text:
"Lepäävästä pojasta" näkyy, että Magnus Enckell oli symbolisten kysymysten äärellä. Hän halusi korostaa jotain muuta kuin koreilua; hänen välineitään olivat viiva ja värin niukkuus, joiden yhdistymisen kautta asian täytyi tulla esille.
Enckell haki ihmisen persoonallisuutta ja oli kiinnostunut puberteetti-ikäisistä. Hän näki esipuberteetin aikana, jolloin ihminen on puhtaimmillaan ja ihminen, jumaluus sekä luonto ovat yhtä. "Lepäävä poika" -piirustuksessa esipuberteettinen poika, tuon suuren viisauden haltija, pohtii asioita pieluksellaan leväten.


title: Lepäävä poika

text: Enckell kirjoitti tavoitteestaan: "Persoonallisuutta, joka loistaa ihmisen sisältä, eikä vaihtele joka säässä, sitä etsin".


title: Lepäävä poika

text: Keväällä 1891 Enckellin taiteelle oli Pariisin matkalla suuri merkitys. Hän opiskeli tuolloin Académie Julianissa, jolloin hän oli keskellä ajan muotivirtausta, symbolismia ja siihen liittyviä asioita.


title: Litvinovin pöytäkirja

text: Litvinovin pöytäkirja oli vuonna 1929 laadittu sodan kieltävä sopimus Neuvostoliiton ja sen useimpien läntisten naapurimaiden välillä. Sopimuksen isä oli neuvostoliittolainen diplomaatti ja maan tuleva ulkoministeri Maksim Litvinov, joka uskoi valtioiden välisillä sopimusjärjestelyillä taattavaan kollektiiviseen turvallisuuteen.


title: Litvinovin pöytäkirja

text: Neuvostoliitto oli jo maaliskuussa 1926 tarjonnut keskinäistä hyökkäämättömyyssopimusta Suomelle ja Baltian maille, mutta neuvottelut eivät johtaneet mihinkään. Neuvostoliitto ja sen kaikki läntiset rajanaapurit Suomea lukuun ottamatta allekirjoittivat kuitenkin 1928 kansainvälisen Kellogg-Briandin-sopimuksen, jolla kiellettiin sodan käyttäminen politiikan välineenä. Koska sopimuksen voimaanastuminen näytti viivästyvän, tarjosi Litvinov Neuvostoliiton naapurimaille mahdollisuuden sitä täydentävään bilateraaliseen lisäpöytäkirjaan, jonka mukaan pääsopimuksen sisältö astuisi voimaan Neuvostoliiton ja kunkin muun allekirjoittajavaltion välillä välittömästi pöytäkirjan ratifioinnin jälkeen. Romania, Puola, Latvia ja Viro allekirjoittivat lisäpöytäkirjan helmikuussa 1929. Suomi jäi ainoana Neuvostoliiton läntisenä naapurimaana sopimusjärjestelyn ulkopuolelle. Neuvostoliitto solmi myöhemmin vielä erilliset hyökkäämättömyyssopimukset 1929 Saksan, 1931 Ranskan ja Puolan sekä viimein tammikuussa 1932 myös Suomen kanssa (ks. Suomen ja Neuvostoliiton hyökkäämättömyyssopimus).


title: Litteänurmikka

text: Litteänurmikka ("Poa compressa") on heinälaji, joka kuuluu nurmikoiden sukuun. Se on monivuotinen ja sen muodoltaan litteät korret kasvavat polvekkaasti pystyinä. Sen lehtilavat ovat enintään viisi senttimetriä pitkiä, kun taas melko samannäköisten rantanurmikan ("Poa palustris") ja lehtonurmikan ("Poa nemoralis") lehdet ovat pidemmät. LItteänurmikan kaksi alalajia, pikkulitteänurmikka ("Poa compressa" ssp."compressa") ja isolitteänurmikka ("Poa compressa" ssp. "langeana") esiintyvät Suomessa. Niistä suuremmaksi kasvava isolitteänurmikka on harvinainen uustulokas, mutta pikkulitteänurmikka yleinen varsinkin lounaassa.


title: Hoikkaröllinurmikka

text: Hoikkaröllinurmikka ("Eragrostis pilosa") on heinälaji, joka kuuluu röllinurmikoiden ("Eragrostis") sukuun. Se on yksivuotinen karvaton matala heinä, joka kasvaa enintään 30 cm korkeaksi. Sen lehdet ovat karheita mutta nystyttömiä, erona eräisiin muihin suvun lajeihin. Hoikkaröllinurmikan röyhy koostuu pitkähköistä litteistä tähkylöistä, joissa on viidestä kymmeneen kukkaa.


title: Hoikkaröllinurmikka

text: Hoikkaröllinurmikkaa esiintyy Euroopan eteläosissa ja keskiosan eteläosassa. Se on levinnyt Suomeen ja lajia on tavattu muutamin paikoin satunnaiskasvina lastauspaikoilta sekä myllyjen pihoilta.


title: Visions (Hakenin albumi)

text: Visions on lontoolaisen progressiivisen metalliyhtyeen Hakenin toinen studioalbumi. Debyyttialbumi "Aquariuksen" mukaisesti myös "Visions" on konseptialbumi. Kappaleet kertovat unien maailmaan sijoittuvan tarinan pojasta, joka saa unessaan ennustuksen omasta kuolemastaan.


title: Visions (Hakenin albumi)

text: Sävellys Richard Henshall, ellei toisin mainittu. Sanat Ross Jennings, sovitus Haken.


title: Kanadansorsimo

text: Kanadansorsimo ("Glyceria canadensis") on monivuotinen heinälaji sorsimoiden suvussa. Se on ulkonäöltään kuten viirusorsimo ("Glyceria nervata"), mutta kasvaa keskimäärin korkeammaksi ja lehtitupet ovat kärjestään avoimia. Myös röyhyn tähkylät ovat vihreitä, yli 4,5 mm pitkiä ja sisältävät neljästä kymmeneen kukkaa. Kanadansorsimoa esiintyy Pohjois-Amerikassa. Se on hyvin harvinainen märille kasvupaikoille vakiintunut uustulokas Uudellamaalla Suomessa.


title: Kajaanin öljyvuoto 2012

text: Kajaanin öljyvuoto sattui valtion Huoltovarmuuskeskuksen varmuusvarastossa Kajaanin pohjoispuolella Kuluntalahden kaupunginosassa huhtikuun lopussa 2012, ja se havaittiin huhtikuun 29. päivän aamuna. Varastoa hoitaa Neste. Öljyvuoto sattui keväisen jäidenlähdön aikaan, ja se osoittautui suureksi: maastoon pääsi mahdollisesti yli 100 000 litraa öljynsekaista vettä. Kyseessä on kevyt polttoöljy, ja sitä arveltiin olleen noin 20 prosenttia maastoon vuotaneesta nestemäärästä. Neste Oil katsoo, että vuodon aiheutti tekninen vika varmuusvarastossa. Vuodon tarkemmasta syystä on käynnistetty sisäinen tutkinta. Öljyntorjuntaan osallistuivat Kainuun pelastuslaitoksen lisäksi Puolustusvoimat ja Neste Oil sekä lintuharrastajat. Maastoon asetettiin imeytysmattoja ja puomeja. Öljy levisi läheisen suomaaston lisäksi Kulunnanpuroon, joka virtaa matalasta Kuluntajärvestä koilliseen Oulujärven Jormuanlahteen, joka oli tapahtumahetkellä jäässä. Vakavia vahinkoja eliöstölle ei ole toistaiseksi raportoitu, mutta vahinkojen laajuus selviää vasta jäiden lähdettyä. Jälkiseurannasta vastaa Kainuun elinkeino-, liikenne- ja ympäristökeskus. Kuluntajärvi on arvokas lintujärvi, mutta vuodon virtaussuunta ei ollut sinne päin. Karannut öljy oli vettä kevyempää, joten se voi poistua osittain haihtumalla. Jo toukokuun puolivälissä näytti siltä, ettei Jormuanlahti koe kovin pahaa tuhoa. Neste Oil suunnitteli eräisiin paikkoihin, kuten kiinteistöjen läheisyyteen, maanvaihtoja.


title: Kajaanin öljyvuoto 2012

text: Neste on ilmoittanut haluavansa tutkia maaston puhdistumista eri koealoilla eri tavalla. Kyseessä ovat luontainen puhdistuminen, metsänlannoitus sekä raskaammat toimenpiteet, joihin liittyvät puuston poisto, maan jyrsintä ja ilmastointi. Asian ratkaisee Kainuun ELY-keskus.


title: Lännenisosorsimo

text: Lännenisosorsimo ("Glyceria grandis") on heinälaji sorsimoiden suvussa. Se on monivuotinen, ulkonäöltään kuten eurooppalainen isosorsimo ("Glyceria maxima"), mutta sen röyhyn ranka ja haarat ovat hentoja ja sileitä ja kasvaa yleensä matalammaksi. Lännenisosorsimoa esiintyy Pohjois-Amerikassa. Se on hyvin harvinainen heinänsiementulokas Suomessa, missä lajia kasvaa märällä joutomaalla Hämeessä.


title: Sami Minkkinen

text: Sami Minkkinen (s. 1978) on suomalainen NLP-valmentaja, hypnotisti ja yrittäjä. Hänet tunnetaan parhaiten Mitä tuli tehtyä -ohjelman hypnotistina, jota on esitetty maaliskuusta 2012 alkaen Nelosella.


title: Sami Minkkinen

text: Hän toimii lisäksi yrittäjänä NLP Opistossa, jossa hän opettaa muun muassa NLP:tä eli neurolingvististä ohjelmointia.


title: P-Kresoli

text: p-Kresoli eli para-kresoli fenoleihin kuuluva orgaaninen yhdiste. Yhdistettä käytetään pääasiassa hapettumisenesto- ja stabilointiaineiden ja muiden kemikaalien valmistuksessa. p-Kresoli on m-kresolin ja o-kresolin isomeeri.


title: P-Kresoli

text: p-Kresoli on huoneenlämpötilassa värittömiä kiteitä. Se liukenee hieman veteen ja vesiliuos on heikosti hapan. Happamuudeltaan yhdiste vastaa fenolia.


title: P-Kresoli

text: p-Kresoli on komponentti muun muassa ihmisen, hevosen ja sian hiessä. Sen on todettu houkuttelevan muun muassa "Anopheles"-suvun naarashyttysiä.


title: P-Kresoli

text: p-Kresolia ja sen isomeereja esiintyy kivihiilitervassa, joka oli aikaisemmin kresolien tärkein lähde. Ongelmaksi kuitenkin muodostuu m- ja p-kresolien erotus, koska niiden lähekkäiset kiehumispisteet estävät erottamisen tislaamalla. Nykyisin p-kresolia valmistetaan pääosin synteettisesti. Tärkein menetelmä on tolueenin sulfonointi väkevän rikkihapon avulla p-tolueenisulfonihapoksi ja muodostuvaa sulfonihappoa kuumennetaan natriumhydroksidin ja natriumsulfiitin kanssa yli 300 °C:n lämpötilassa, jolloin muodostuu p-kresolia. Erittäin puhdasta tuotetta voidaan syntetisoida myös p-klooritolueenin emäshydrolyysillä tai hajottamalla p-symeenihydroperoksidia hapolla.


title: P-Kresoli

text: p-Kresolia käytetään hapettumisenestoaineiden ja stabilointiaineiden valmistukseen. Siitä valmistetaan suuria määriä kumin ja elintarvikkeiden hapettumisenestoaineena käytettävää 2,6-di-tert-butyyli-4-metyylifenolia eli butyloitua hydroksitolueenia. Muita p-kresolista valmistettavia kemikaaleja ovat muun muassa 2-tert-butyyli-4-metyylifenoli ja eräät väriaineiden valmistuksessa käytettävät yhdisteet ja novolakkahartsit.


title: Abalak (departementti)

text: Abalak on departementti Nigerin Tahouan alueella. Se sijaitsee Sahelin vyöhykkeen kuivassa ja köyhässä pohjoisosassa. Departementin pinta-ala on noin 20 000 neliökilometriä. Asukkaita on 108 800 henkeä (vuonna 2010, arvio).


title: Abalak (departementti)

text: Departementin hallinnollinen keskus on Abalakin kaupunki. Sen lisäksi siihen kuuluvat Akoubounoun, Azèyen, Tabalakin ja Tamayan maalaiskunnat. Asukkaat ovat tuaregeja, fulbeja, hausoja ja arabeja.


title: Abalak (departementti)

text: Paikallisia elinkeinoja ovat paimentolaisuuteen perustuva karjanhoito sekä vähäisessä määrin maanviljely. Nautoja, lampaita, vuohia, hevosia ja kameleja kasvatetaan myytäväksi Nigeriaan, Beniniin, Algeriaan ja Libyaan. Tärkeimmät viljelykasvit ovat hirssi ja durra. Naiset tekevät perinteisiä käsitöitä.


title: Wienin päärautatieasema

text: Wienin päärautatieasema (, lyh. "Wien Hbf") on rautatieasema Wienissä Itävallassa. Asema korvasi entisen Südbahnhofin pääteaseman kauttakulkuasemalla, joka yhdistää neljä Wieniin johtavaa päärautatielinjaa, jotka tulevat pohjoisesta, idästä, lännestä ja etelästä. Rautatieasema avattiin virallisesti 10. lokakuuta 2014, mutta kokonaisuudessaan kompleksin on tarkoitus valmistua vuoden 2015 aikana.


title: Wieniläinen kahvila

text: Wienerkafé on itävaltalainen kulttuuri-instituutio.


title: Wieniläinen kahvila

text: Ensimmäiset Wienin kahvilat avattiin 1600-luvun lopulla. Wienin kahviloiden loistoaikaa oli vuosisadanvaihde 1800/1900, jolloin siellä viettivät aikaa ja työskentelivät monet kirjailijat, kuten Arthur Schnitzler, Stefan Zweig, Peter Altenberg, Karl Kraus ja Hermann Broch. Vakioasiakkaisiin kuului tuolloin myös tunnettuja taiteilijoita, tieteilijöitä ja poliitikkoja, kuten Egon Schiele, Gustav Klimt, Adolf Loos, Theodor Herzl ja Alfred Adler.


title: Wieniläinen kahvila

text: Lokakuusta 2011 lähtien "Wienin kahvilakulttuuri" on kuulunut Itävallan kansalliselle listalle, josta valitaan Unescon Aineettoman kulttuuriperinnön luetteloon. Wieniläiskahvilaa luonnehditaan paikaksi, "jossa saa häiriintymättä kuluttaa aikaansa, mutta laskussa on vain kahvi".


title: Wieniläinen kahvila

text: Wieniläiskahvilalle tyypillisiä piirteitä ovat marmorikantiset pöydät, Thonet-tuolit ja päivälehdet. Stefan Zweig kuvaili kahvilaa tietynlaiseksi instituutioksi, "oikeastaan demokraattiseksi klubiksi, joka on kaikille avoin halvan kahvikupin hinnalla, jossa vieras voi istua tuntikausia tuon tilauksensa äärellä, keskustella, kirjoittaa, pelata korttia, ottaa vastaan postinsa ja ennen kaikkea lukea runsaasti tarjolla olevia päivä- ja aikakauslehtiä."


title: Kielletyt kirjat

text: Kielletyt kirjat ovat kirjoja, jotka ovat syystä tai toisesta joutuneet sensuurin kohteeksi. Katolisen kirkon kieltämät kirjat luetteloitiin aikoinaan Index Librorum Prohibitorumiin.


title: Kielletyt kirjat

text: Suomessa Kai Ekholm on julkaissut aihetta käsittelevät teokset "Kielletyt kirjat", "KIELLETYT", "Kielletyt kirjat" (uudistettu painos), 200-sivuisen Kielletyt kirjat -sivuston sekä väitöskirjan "Kielletyt kirjat 1944-46". Väitöskirja on myös julkaistu verkkoversiona.


title: Kielletyt kirjat

text: Kielletyt kirjat -sivustolla on listattu sekä kiellettyä ulkomaista että kotimaista kirjallisuutta .


title: Nils-Eric Ringbom

text: Nils-Eric Ringbom (27. joulukuuta 1907 Turku — 13. helmikuuta 1988 Helsinki) oli suomalainen (suomenruotsalainen) säveltäjä, musiikkitieteilijä ja hallintomies.


title: Nils-Eric Ringbom

text: Nils-Eric Ringbom opiskeli aluksi viulunsoittoa Leo Funtekin johdolla (1913–1926) ja sen jälkeen myös soitinnusta (1939–1944). Musiikkitieteen opintonsa hän suoritti Åbo Akademissa, jossa hän väitteli filosofian tohtoriksi tutkielmallaan "Über die Deutbarkeit der Tonkunst" vuonna 1955. Hänen väitöskirjansa oli ensimmäinen suomalainen musiikkiteoreettis-esteettinen tutkimus.


title: Nils-Eric Ringbom

text: Ringbom työskenteli viulunsoittajana Turun kaupunginorkesterissa vuosina 1927–1928 mutta siirtyi sittemmin Helsingin kaupunginorkesterin palvelukseen – ensin kirjastonhoitajaksi vuonna 1938 ja Ernest Pingoud’n jälkeen intendentiksi (1943–1970). Lisäksi hän hoiti monia musiikkielämän luottamustehtäviä ja työskenteli musiikkiarvostelijana ("Åbo Underrättelser", "Svenska Pressen", "Nya Pressen"). Hänen kirjallinen tuotantonsa on laaja, ja hänen kirjojaan on käännetty ruotsista muille kielille.


title: Nils-Eric Ringbom

text: Säveltäjänä Ringbom edustaa lähinnä uusklassismia: hän sai virikkeitä Tulenkantajilta ja Paul Hindemithiltä. Hän piti useita sävellyskonsertteja (Turussa 1933, Helsingissä 1934, 1945, 1949, 1962, 1970 ja 1984). Hänen sävellystuotantoonsa kuuluu muun muassa viisi sinfoniaa sekä laulusarjoja.


title: Nils-Eric Ringbom

text: 1960-luvun kokeelliseen musiikkiin Ringbom suhtautui torjuvasti. Niin kutsutut lastenkamarikonsertit saivat lisänimensä hänen kielteisestä arvostelustaan, jonka mukaan ensimmäisen konsertin lopputuloksena oli vain ”hillitöntä ja tarkoituksetonta lastenkamarimekkalaa”.


title: Nils-Eric Ringbom

text: Nis-Eric Ringbomin tyttäriä ovat näyttelijät Susanna Ringbom ja Johanna Ringbom; hänen veljiään olivat taidehistorian professori Lars-Ivar Ringbom (1901–1971) ja kemisti Anders Ringbom (1903–1972). Lena Ringbom Lindén oli hänen sisarensa. Nils Brandt oli Ringbomin vävy, Susannan aviomies.


title: Jättiruoko

text: Jättiruoko ("Arundo donax") on nimensä mukaisesti isokokoinen heinäkasvi (heimo Poaceae). Sitä voidaan käyttää monivuotisena koristekasvina. Jättiruokoa pidetään yhtenä maailman sadasta haitallisimmasta vieraslajista.


title: Jättiruoko

text: Juurakko suomuinen, haarova, polveileva ja tukeva. Varsi 2-6 metriä korkea ja 1-1,5 cm halkaisijaltaan, haarautumaton, bambun tapainen. Lehdet 30-60 cm pitkiä ja 2-5 cm leveitä, kapenevat kärkeen päin lankamaisen ohuiksi. Kukinto on tähkämäinen huiskilo, yleensä sinipunainen. Yksikotinen. Jättiruoko kuuluu C4-kasveihin eli käyttää yhteyttämiseen C4-yhteyttämistä.


title: Jättiruoko

text: Jättiruoko on kotoisin välimereltä. Se suosii kosteita paikkoja mutta kasvaa hyvin myös kuivassa ja kaikenlaisessa maassa, tienvarsilla, joutomailla. Sitä käytetään myös aitakasvina.


title: Jättiruoko

text: Yhdysvalloissa kasvia käytetään sekä paperin että bioenergian raaka-aineena. Jättiruokoa käytetään monien puupuhaltimien, esim. oboen ja fagotin suuttimen, röörin tekemiseen, se muodostuu kahdesta vastakkain sidotusta ruokolehdykästä.


title: Vaulat

text: Vaulat ("Asarina") on naamakukkaiskasveihin (heimo Scrophulariaceae) kuuluva köynnöskasvisuku. Sen lajeja voidaan viljellä yksivuotisina koristekasveina.


title: Taponlehdet

text: Taponlehdet ("Asarum") on piippuruohokasvisuku (heimo Aristolochiaceae), jonka lajit ovat myrkyllisiä. Niitä viljellään monivuotisina koristekasveina ja ne sopivat maanpeitekasveiksi. Sukuun kuuluu noin 90 lajia, joista suurin osa esiintyy vain Aasiassa.


Helsingin kaupungin rakennusvalvontavirasto on yksi Helsingin kaupungin virastoista. Viraston tehtäviin kuuluu rakentamiseen ja rakennetun ympäristön hoitoon liittyvä neuvonta, valvonta ja lupakäsittely. Rakennusvalvontavirasto huolehtii rakennushankkeen sopeutumisesta ympäristöön sekä varmistaa rakennusten oikean suunnittelun ja toteutuksen. Viraston vastuulla on vaalia hyvää kaupunkikuvaa. Helsingin rakennusvalvonnan visio on: "Ennakkoluulotonta, jämäkkää ja oikea-aikaista rakentamisen ohjausta elävässä Stadissa."
Rakennusvalvontavirastoon kuuluu kolme osastoa; rakennustekninen, kaupunkikuva- ja yleinen osasto. Viraston kaupunkikuvaosasto vastaa lupahakemusten käsittelystä sekä neuvoo ja opastaa rakentajia. Rakennusteknisen osaston vastuulla on rakennustyön viranomaisvalvonta.


title: Helsingin kaupungin rakennusvalvontavirasto

text: Rakennustoimintaa valvoo Helsingissä rakennuslautakunta. Rakennusvalvontavirasto on lautakunnan alainen valmistelu- ja toimeenpanoelin. Kaupunginvaltuusto valitsee rakennuslautakuntaan yhdeksän jäsentä nelivuotiskaudeksi. Virasto sijaitsee Kallion kaupunginosassa osoitteessa Siltasaarenkatu 13.


title: Silkkiyrtit

text: Silkkiyrtit ("Asclepias") kuuluvat oleanterikasvien heimon (Apocynaceae) alaheimoon Asclepiadoideae, joka aiemmin on tunnettu käärmeenpistonyrttikasvien heimona (Asclepiadaceae) . Suvun lajeja viljellään monivuotisina koristekasveina, leikkokasveina ja yhtä lajia, punasilkkiyrttiä ("A. curassavica"), huonekasvina .


title: HS Technik

text: HS Technik Motorsport on itävaltalainen pikkuformulatalli. Talli perustettiin vuonna 2002. Talli on kilpaillut mm Itävallan F3 Cup ja Formula 3 Euroseries-sarjoissa. Tallin kuljettaja Tom Dillmann voitti Saksan F3-sarjan mestaruuden vuonna 2010. Nykyään talli kilpailee Saksan F3-sarjassa HS Engineering nimellä.


title: Keltasoihtu

text: Keltasoihdukki eli keltasoihtu ("Asphodeline lutea") on monivuotinen ruoho heinäpuukasvien heimon ("Xanthorrhoeaceae") alaheimossa "Asphodeloideae", jota on aikaisemmin pidetty soihtukasvien heimona ("Asphodelaceae") (Stevens 2001-). Lajia viljellään monivuotisena koristekasvina eli perennana.


title: Kahvipensaat

text: Kahvipensaat ("Coffea") ovat matarakasvien heimoon ("Rubiaceae") kuuluva viljelykasvien suku. Luonnonvaraisena kahvipensaita kasvaa trooppisilla ja subtrooppisilla alueilla Afrikassa, Indonesiassa, Malesiassa ja Madagaskarilla. Nimi "coffea" tulee arabian kielen kahvia tarkoittavasta sanasta "qahwah".


title: Kahvipensaat

text: Maailmassa on 124 kahvipensaslajia.


title: Kahvipensaat

text: Tärkeimmät kaupalliset kahvilajit ovat arabica ("Coffea arabica") ja kongonkahvi eli robusta ("Coffea canephora"). Kolmas viljeltävä laji on liberiankahvi ("Coffea liberica").Maailman villinä kasvavista 124:stä kahvipensaslajeista ainakin 75 eli 60% on eri tavoin uhanalaisia; luku sisältää 13 kriittisesti vaarantunutta ja 40 vaarantunutta lajia. Myös "arabica" villinä kasvavassa muodossaan kuuluu uhanalaisiin lajeihin, mikäli ilmaston lämpeneminen otetaan huomioon.


title: Kahvipensaat

text: 35 lajia ei ole uhattuna. 14:n tilanne on tuntematon. Näistä 14:sta tuntemattomasta 9:ää ei ole tavattu vuoden 1940 jälkeen.


title: Kahvipensaat

text: 28% lajeista ei tavata miltään suojelualueelta. 45% lajeista ei ole talletettu mihinkään siemenpankkiin. Kaikkein uhanalaisimmista kahvilajeista vain alle neljäsosasta löytyy varmuuskopio siemenpankista. Kahvin siemeniä ei voi säilöä kylmäkuivauksella, mikä on siemenpankkien tavanomainen menetelmä.


title: Valkosoihtu

text: Valkosoihtu ("Asphodelus albus") on monivuotinen ruohokasvi heinäpuukasvien heimon ("Xanthorrhoeaceae") alaheimossa "Asphodeloideae" (aiemmin heimona "Asphodelaceae", soihtukasvit). Lajia viljellään perennana eli monivuotisena koristekasvina.


title: Valkosoihtu

text: Tätä tummanvihreälehtistä vaaleakukkaista kasvia kasvoi antiikin taruston mukaan manalan niityillä. Kukat ilahduttivat kuolleiden sieluja. Kreikkalaiset omistivat kasvin kasvuvoiman jumalattarelle Demeterille ja hänen tyttärelleen Persefonelle, roomalaiset Saturnukselle. Myytit kertovat asphodeluksen mukuloita käytetyn kuolleiden ravintona Haadeksessa. Nälänhätien aikoihin niitä söivät myös elävät. Mukuloiden uskottiin parantavan myrkytyksiä. Kukkatertut olivat jumalkuvien koristeita (hastula regia). Välimeren maissa asphodeluksella ilmaistaan surua vielä tänäkin päivänä. Kansanuskomuksissa kasvin arvellaan karkottavan pahoja henkiä.


title: Merikeltatähti

text: Merikeltatähti eli asterikki ("Asteriscus maritimus") on mykerökukkaiskasvilaji, jota viljellään yksivuotisena kesäkukkana.


title: Jamalin piiri

text: Jamalin piiri () on kuntatason hallinnollinen alue Jamalin niemimaalla, Jamalin Nenetsian autonomisen piirikunnan pohjoisosissa Pohjois-Venäjällä. Piirin pinta-ala (117  410 km) on suuri, mikä vastaa runsasta kolmasosaa koko Suomen alueesta. Kuntakeskuksena toimii Jar-Salein kylä piirin eteläosissa Obinlahden rannalla.


title: Jamalin piiri

text: Kunnallispiiri rajoittuu lännessä ja pohjoisessa Karanmereen, idässä ja etelässä Obinlahteen, lounaassa Priuralskin piiriin. Piiriin kuuluu myös muutamia Karanmeren ja Obinlahden saaria. Saarista suurin on Jamalin niemimaan pohjoispuolella sijaitseva Belyi.


title: Jamalin piiri

text: Jamalin piirin pysyvien asukkaiden määrä oli vuoteen 2010 saakka kasvanut melko maltillisesti, erityisesti kun tilannetta verrataan autonomisen piirikunnan keskiosien aiemmin tuotantoon otettujen kaasukenttien alueisiin. Vuonna 1959 Jamalin piirissä asui 8 245, vuonna 1970 9 727, vuonna 1979 12 641, vuonna 1989 15 029 ja vuonna 2002 kaikkiaan 14 918 henkeä.


title: Jamalin piiri

text: Piirin yhteenlaskettu asukasluku oli 2010 väestönlaskennan mukaan 16 310 henkeä. Jamalin piiri jakautuu paikallishallinnossa kuuteen maalaiskuntaan. Asukkaista 46 henkeä kirjattiin maalaiskylien (kuntien) ulkopuolella asuviksi (tällaisia voivat olla esimerkiksi porojensa mukana paikasta toiseen muuttavat taloudet). Maalaiskunnat ovat vuoden 2010 asukaslukuineen:


title: Jamalin piiri

text: Jamalin piirissä sijaitsee lisäksi muun muassa Gazpromin syrjäinen, mutta merkitykseltään kasvava, arktinen Bovanenkovon tuotantotaajama, joissa työskentelee useita tuhansia ihmisiä. Tuotantotaajaman asukkaat ovat merityön tapaan töissä kausittain ja tyypillisesti kirjoilla muualla, eikä heitä siksi näy asukastilastoissa.


title: Jamalin piiri

text: Petrokemian tuotannon laajeneminen tälle arktiselle alueelle paitsi lisää väestöä, myös muuttaa kansallisuusjakaumaa. Vielä 1989 väestönlaskennassa piirin suurin väestöryhmä oli yhä alkuperäisasukkaisiin kuuluvat nenetsit.


title: Jamalin piiri

text: Seudulla on lukuisia maakaasu-, öljy- ja kaasukondensaattikenttiä, joista tunnetuimpiin kuuluu 2010-luvun alkupuolella avattu ja tuotantoon otettu Bovanenkovo, josta alkunsa saava 1 100 kilometrin maakaasun siirtoputkisto liittyy aiempaan kaasuputkiverkkoon Komin tasavallassa. 2010-luvun puolivälissä tuotantoon otettiin Novyi Portin (Novoportovskojen) öljy- ja kaasukenttä, josta öljyä kuljetetaan putkitse ensin 105 kilometriä pohjoiseen Mys-Kamennyin (Kamennyiniemi) kylän seudulle ja sieltä 10,5 kilometriä merellä arktiseen meriöljyterminaaliin. Jamalin piiri on kasvamassa erittäin merkittäväksi petrokemian raaka-aineiden tuotantoalueeksi; alueen luonnonrikkauksien tutkimus- ja tuotanto-oikeudet kuuluvat pääsääntöisesti Gazpromille, jonka Jamalin megaprojektin keskeinen osa on juuri Jamalin niemimaan ja sitä ympäröivän matalan merialueen tuotannon kehittäminen.


title: Jamalin piiri

text: Kaasu- ja öljykenttien etsiminen ja käyttöönotto on edesauttanut liikenneyhteyksein kehittymistä. Arktiset olot tuovat kuitenkin haasteita liikenneväylien kunnossapidolle. Suurin osan piirin alueesta on taigaa tai subarktista tai arktista tundraa ilman valmiita tieyhteyksiä. Karameri on jäässä suurimman osan vuodesta.


title: Lemon Juice & Glycerine

text: Lemon Juice & Glycerine on suomalainen tavaramerkki. Oy Transmeri Ab:n kehittämään ja valmistamaan tuotesarjaan kuuluu käsivoiteita ja käsisaippuoita. Lemon Juice & Glycerinen ensimmäinen tuote on lanseerattu kesäolympialaisissa 1952. Tuotteet sisältävät nimen mukaisesti sitruunaa ja glyseriiniä.


title: Action Park

text: Action Park on yhdysvaltalainen huvipuisto Vernonin kaupungissa New Jerseyssä lähellä New Yorkia. Vuonna 1978 avattu puisto suljettiin 1996, mutta avattiin jälleen 2014. Se koostui alun perin moottori- ja vesialueista, mutta uudelleen avatussa puistossa on enää vesialue.


title: Action Park

text: Huvipuisto tuli tunnetuksi sen vakavista turvallisuuspuutteista ja useista kuolemantapauksista. Laitteiden valvojille oli usein annettu vain ensiapukoulutus, ja anniskeluohjeistusta ei noudatettu asianmukaisesti. Lisäksi laitteiden suunnittelijoita ei ollut koulutettu riittävän hyvin. Heidän tietonsa ihmiseen kohdistuvista voimista ja niiden kestämisestä oli erittäin heikkotasoista. Huvipuiston 18 toimintavuoden aikana kaikkiaan kuusi ihmistä menehtyi, joista kolme hukkumalla.


title: Action Park

text: Vuonna 1985 valmistui vesiosastolle vesiliukumäki, jossa 15 metrin jyrkän laskun jälkeen vuorossa oli halkaisijaltaan noin puolitoistametrinen täyden kierroksen tekevä silmukka. Erään lehden mukaan ennen avaamista suoritetuissa koeajoissa testinukkejen raajoja oli repeillyt irti. Työntekijöille maksettiin sadan dollarin bonus heidän suostuessa kokeilemaan, selviytyykö ihminen hengissä vesiliukumäestä, ja jotkut työntekijöitä todella suostuivat laskemaan mäen.


title: Action Park

text: Liukumäen avauduttua kaikki laskijat eivät liian suuren kitkan tai liian pienen painon tai vedenpaineen takia selvityneet silmukasta, vaan he putosivat alas silmukan ylimmästä kohdasta. Eräs henkilö jäi jumiin silmukan ylimpään kohtaan, minkä jälkeen silmukkaan rakennettiin avattava luukku vastaisen varalle. Liukumäen oltua auki noin kuukauden viranomaiset asettivat sen käyttökieltoon. Käyttökiellosta huolimatta liukumäkeä pidettiin auki satunnaisesti myöhemminkin, jolloin loukkaantumisia tapahtui edelleen.


title: Action Park

text: Huvipuistossa oli myös kelkkarata, jonka jarrujärjestelmä salli vain useimmista liian hitaalta tuntuvan vauhdin tai kelkkaradan rakenteeseen nähden liian kovan vauhdin, sillä jarru joko jarrutti voimakkaasti tai ei ollut ollenkaan käytössä. Seuraavalle laskijalle saatettiin antaa lähtölupa jo ennen edeltävän ehtimistä perille, jolloin välillä sattui peräänajo edellä ajavan käyttäessä koko ajan jarrua ja takana olevan kulkiessa jarruttamatta. Ajettaessa jarruttamatta järjestelmä salli niin kovan vauhdin, ettei kelkka pysähtynyt lopussa hallitusti, vaan laskija jatkoi edelleen matkaansa kivikkoon. Vuonna 1980 yksi työntekijä lensi ulos kelkkaradalta ja kuoli päänsä osuessa kivikkoon. Kaiken kaikkiaan kelkkaradalla kirjattiin 40 loukkaantumista, joista 26 oli pään vammoja. Erilaiset vähäiset vammat olivat yleisiä.


title: Action Park

text: Vuonna 1982 kajakista veteen poistunut mies sai sähköiskun veden alla kulkeneesta sähköjohdosta ja kuoli myöhemmin vammoihinsa. Vedenalaisiin tuulettimiin virtaa syöttänyt johto oli puutteellisesti eristetty; eräs todistaja arvioi eristämätöntä johtoa olleen vedessä jopa 20 cm. Laite suljettiin aluksi tutkimusten takia ja sitten pysyvästi, koska huvipuiston mukaan ”kukaan ei kuitenkaan enää uskaltaisi mennä siihen”. Lisäksi vuonna 1984 eräs mies kuoli sydänkohtaukseen hypättyään liaanista jääkylmään veteen, ja aaltoaltaaseen kuoli puiston toiminta-aikana kaksi henkilöä. Liian täyteen ahdetusta altaasta pelastettiin työntekijöiden mukaan kymmeniä ihmisiä päivittäin.


title: Kilpiangervo

text: Kilpiangervo ("Astilboides tabularis", syn. "Rodgersia tabularis") on iso- ja kilpilehtinen monivuotisruoho, joka kuuluu rikkokasvien heimoon (Saxifragaceae). Sitä viljellään kosteiden paikkojen koristekasvina.


title: Drivex

text: Drivex on espanjalainen pikkuformulatalli ja ajokoulu. Tallin perustivat vuonna 2005 Pedro de la Rosa ja Miguel Ángel de Castro. Talli on kilpaillut mm International GT Open-sarjassa, Espanjan GT mestaruussarjassa ja nykyään European F3 Open-sarjassa. Talli järjestää myös ajokoulutusta nuorille kuljettajille.


Jääkiekon naisten maailmanmestaruuskilpailut 2013 pelattiin Ottawassa, Kanadassa. Maailmanmestaruuden voitti Yhdysvallat.


title: Jääkiekon naisten maailmanmestaruuskilpailut 2013

text: Turnauksen yhteydessä tehtiin myös uusi naisten jääkiekon yleisöennätys, kun Suomen ja Kanadan välistä alkusarjan ottelua oli katsomassa 18 013 katsojaa.


text: Lohko-A


text: Lohko-B


text: Ottelut


text: Sijoituksilla on merkitystä IIHF:n rankingiin.


text:
Pääsarjan turnaus
1. divisioona A-lohko


text:
B-lohko
2. divisioona A-lohko


text:
B-lohko
2. divisioonan karsinnat


title: Delivery

text: Delivery tarkoittaa seuraavia asioita:


title: Tähtiputket

text: Tähtiputket ("Astrantia") on suku sarjakukkaiskasvien heimossa. Suvun lajeista kolmea käytetään monivuotisina koristekasveina.


title: Piispanhatut

text: Piispanhatut ("Astrophytum") on kaktuskasvisuku (heimo Cactaceae), jonka lajeja käytetään huonekasveina (Räty ja Alanko 2004).


title: Piispanhatut

text: Piispanhattujen tieteellinen nimi tulee kreikan sanoista "aster" 'tähti' ja "fyton" 'kasvi'. Suvussa on neljä lajia. Kukinta kestää useita viikkoja.


title: Piispanhatut

text: Piispanhattujen luontaista levinneisyysaluetta ovat Etelä-Teksas sekä Pohjois- ja Keski-Meksiko.


title: Piispanhatut

text: Piispanhatut ovat tavallisesti yksittäin kasvavia, pallomaisia tai pylväsmäisiä, vihreitä ja usein pienten karvojen muodostamien täplien peittämiä. Suurimmat voivat saavuttaa 1,5 m:n korkeuden. Varren harjanteet ovat harvassa ja niitä on 4–10. Areolit eli kääpiöversot ovat kookkaita, lähekkäisiä, mutta selvästi erillisiä. Niissä on piikkejä tai ne puuttuvat; piikit ovat muodoltaan vaihtelevia.


title: Piispanhatut

text: Kukat sijaitsevat varren päässä ja ovat avoinna päivisin. Ne ovat suppilomaisia, kookkaita, keltaisia tai keltaisia ja punanieluisia. Kukkaperässä on teräväkärkisiä suomuja. Hedelmä on pallomainen, ei aivan mehevä, ja siinä on kuivia suomuja ja tiheä karvoitus. Hedelmä avautuu epäsäännöllisesti, ja kehälehdet jäävät siihen pysyvästi kuihtuneina. Siemenet ovat hatun muotoisia, kiiltäviä, ruskeanmustia. Siemenkuori on melkein sileä ja hilumin (siemenaiheen varren entinen kiinnittymiskohta) kohdalta sisäänpäin kääntynyt. Siemenet ovat 2,5 mm:n kokoisia.


title: Piispanhatut

text: Lähde: Räty ja Alanko 2004:31.


title: Piispanhatut

text: Edellisten lisäksi suvussa on Andersonin mukaan neljäskin laji: Korupiispanhattu ("Astrophytum asterias").


title: Kaitakello

text: Kaitakello ("Asyneuma limoniifolium", syn. "Campanula prenanthoides") on kellokasvilaji (heimo Campanulaceae), jota käytetään monivuotisena koristekasvina. Sitä tavataan luonnossa Yhdysvalloissa Oregonin ja Kalifornian välisellä alueella.


title: Kaitakello

text:
Sen tieteellisen nimen synonyymeja ovat myös "Asyneuma prenanthoides" ((Durand) McVaugh), "Campanula filiflora" (Kellogg) ja
"Campanula roezlii" (Regel).


title: Dorota Idzi

text: Dorota Stanisława Idzi (s. 8. toukokuuta 1966 Ścinawka Średnia) on puolalainen entinen nykyaikainen viisiottelija. Hän edusti seuratasolla CWKS Legia Warszawaa.


title: Dorota Idzi

text: Idzi on lajinsa 23-kertainen MM-kisojen mitalisti, jonka lisäksi hän on voittanut 12 mitalia Euroopan-mestaruuskilpailuista. Hän voitti ensimmäisen kuudesta henkilökohtaisesta MM-mitalistaan vuonna 1988, jolloin hän sai Varsovassa pidetyistä kisoista kultaa. Idzi sai kultaa historian ensimmäisistä naisten Euroopan-mestaruuskilpailuista 1989 ja oli mukana myös Sydneyn olympialaisissa 2000, joissa laji oli naisille ensimmäistä kertaa ohjelmassa, mutta jäi tuolloin 34-vuotiaana kuudennelletoista tilalle.


title: Ristikit

text: Ristikit ("Aubrieta") on ristikukkaiskasvien heimoon (Brassicaceae eli Cruciferae) kuuluva suku, ja sen eräitä lajeja viljellään monivuotisina koristekasveina.


title: Makaridja Sanganoko

text: Makaridja Sanganoko (s. 8. toukokuuta 1980) on norsunluurannikkolainen entinen yleisurheilija, joka kilpaili pikajuoksussa.


title: Makaridja Sanganoko

text: Sanganoko osallistui 4 × 100 metrin viestiin Sydneyn olympialaisissa 2000, joissa Norsunluurannikko putosi alkuerissä. Hän oli vuoden 2002 Afrikan-mestaruuskilpailuissa 100 metrillä neljäs ja 200 metrillä viides. Samana vuonna Sanganoko myös juoksi ennätysaikansa: 100 metrillä 11,17 sekuntia ja 200 metrillä 23,15. Hän pääsi 60 metrillä välieriin saakka sisäratojen MM-kisoissa 2003 juostuaan samoissa kisoissa ennätyksensä 7,39 s. Sanganoko kuitenkin putosi alkuerissä ulkokenttien MM-kilpailuissa samana vuonna 100 metrin matkalla.


title: Gabonpuu

text: Gabonpuu eli gaboninmahonki ("Aucoumea klaineana") on trooppinen puu tohtorinpuukasvien heimossa (Burseraceae). Sitä käytetään puutavaran tuottajana.


title: Kaupunkiakupunktio

text: Kaupunkiakupunktio on ekologisen kaupunkisuunnittelun teoria, joka yhdistää kaupunkisuunnittelua ja perinteistä kiinalaista akupunktiolääketieteen teoriaa. Lähtökohtaisesti se havainnoi kaupunkeja monitasoisina elävinä organismeina, joista se pyrkii määrittämään kuntoutusta vaativia alueita. Kestävän kehityksen mukaiset projektit toimivat akupunktioneuloina, jotka elvyttävät kokonaisuutta parantamalla sen osia.


title: Kaupunkiakupunktio

text: Koulukunta suosii paikallisia ja yhdyskuntalähtöisiä projekteja suurten keskusjohtoisten kaupunkisuunnitelmien sijaan. Kaupunkeja käsitellään monitasoisina energiaorganismeina, joissa risteävät energiavirrat määrittelevät kaupunkilaisten toimintaa ja kaupungin kehittymistä. Kaupunkiakupunktion teoria johdetaan suomalaiseen arkkitehti Marco Casagrandeen. Energiatasojen pistemäinen manipulointi tähtää ekologisesti kestäväan ns. "kolmannen sukupolven kaupunkiin" (jälkiteollinen kaupunki). Teoria on kehitetty taiwanilaisessa Tamkang yliopistossa ja yksityisessä tutkimuskeskuksessa Ruin Academy.


title: Kaupunkiakupunktio

text:
Casagrande kuvailee kaupunkiakupunktiota seuraavasti:
"Kaupunkiakupunktio on kaupungin kollektiivisen tunnon poikkiarkkitehtoonista manipulointia. Kaupunkia tarkkaillaan moniulotteisena ja tuntevana energiaorganismina, elävänä ympäristönä. Kaupunkiakupunktio etsiytyy kontaktiin tämän luonnon kanssa. " Ja: "herkkyytenä ymmärtää yhteisöllisen Qi:n virtauksia näkyvän kaupungin alla ja reagointina tänän Qi:n polttopisteisiin. Arkkitehtuurin asemana on tuottaa akupunktioneuloja tällä kaupunki-Qille. " Ja: "Ruoho juurtuu pienimpäänkin halkeamaan asfaltissa ja lopulta se rikkoo kaupungin. Kaupunkiakupunktio on tämä ruoho ja akupunktiopiste on tuo halkeama asfaltissa. Vaikutuksen mahdollisuus on totaalinen, se voi yhdistää ihmisluonnon osaksi luontoa. Teoria avaa ovan kontrolloimattomalle luovuudelle ja vapaudelle. Kaupunkilaiset voivat osallistua luovaan prosessiin, he tuntevat vapauden käyttää kaupunkia omiin tarkoituksiinsa ja kehittää sitä oman tahtonsa mukaisesti. " Suuremmassa yhteydessä kaupunkiakupunktioalueen voidaan nähdä kommunikoivan ympäröivän kaupungin kanssa luonnonomaisena tekijänä ympäristössä, joka on kehitetty sen kitkemiseen.